Hody zaplnili ulice, pódiá aj srdcia
Tradičné aj súčasné, daždivé aj slnečné, komorné aj davové. Dúbravské hody 2018. Tento rok zaplnili Dúbravku počas víkendu 21.- 23. septembra. Program prebiehal na dvoch pódiách - pri Dome kultúry Dúbravka a komornejšia scéna bola v starej časti Dúbravky na Žatevnej ulici. Sobotu aj nedeľu otvoril sprievod.                                      
Keď sa sny plánujú: Park, záhrada aj vodný prvok
Motýlie lúky, výkresy, mapy, farebné štítky, perá, ceruzky, no najmä nápady, tvorenie, plánovanie. To všetko sa objavilo na stoloch, v priestore, na stretnutí. Dúbravčania si mohli vyskúšať prvé komunitné plánovanie Nášho parku Pod záhradami. Počas septembra sa  na chvíľu zmenili na architektov, projektantov, návrhárov, debatovalo sa, kreslilo aj polemizovalo.
Ihrisko na Nejedlého, na Ožvoldíkovej pod Základnou školou Pri kríži, pri Dune na Valachovej, v Parku Družba a v posledných týždňoch aj na Landauovej pri pešej zóne neďaleko reštaurácie Gregory. Detské ihriská prešli počas uplynulých štyroch  rokov výraznou zmenou. Viaceré obnovila mestská časť kompletne, inde pribudli hracie prvky, na Landauovej vzniklo nové prírodné ihrisko, ktoré otvorilo projekt plánovanej revitalizácie takzvanej pešej zóny od na Ulici Mikuláša Scheidera Trnavského smerom k Domu služieb.
Pešia zóna, verejné priestory a parky. Také sú po ihriskách plány súčasného vedenia mestskej časti na najbližšie obdobie.  Postupnou zmenou a spoločnou tvorbou a revitalizáciou by mal prejsť park na ulici Pod záhradami,  rozbehnuté sú aj projekty záhrady pri budove miestneho úradu na Žatevnej ulici, ktorú chce mestská časť otvoriť verejnosti a premena areálu v historickej časti Dúbravky pri Horanskej studni. Plánovaná tam nie je len úprava zelene, výsadba, ale aj špeciálny vodný hrací prvok pre deti v rámci ihriska, ktorý svojím vodným charakterom dotvorí a doplní symbol mestskej časti Horanskú studňu.
Lucia Marcinátová
Dúbravčania plánovali park, priestor pre psov,
Prvé, no určite nie posledné. Tvorivé, spoločné, motivačné. Také bolo septembrové navrhovanie Nášho parku Pod záhradami. Do ruky perá, ceruzky, farebné papiere, na pomoc, knižky, mapy, obrázky. Dúbravčania sa na chvíľu zmenili na architektov, projektantov, návrhárov, debatovalo sa, kreslilo aj polemizovalo, ako premeniť park Pod záhradami. Návrhov a myšlienok bolo viac a rôznych, na jednom sa však zhodli všetci. Na pozemku chcú zachovať zeleň.
Zachrániť zelenú plochu v srdci mestskej časti, nezastavať centrum Dúbravky, skultivovať a k výstavbe na okraji Dúbravky pridať aj park. S takým cieľom schválili dúbravskí poslanci vo februári tohto roku odzverenie pozemku na ulici Na vrátkach, oproti vznikajúcemu bytovému projektu MAMAPAPA, neďaleko sociálnej ubytovne hlavného mesta Fortuna. Zámer a zámenu pozemkov potom ešte v apríli potvrdili bratislavskí poslanci.
Odzverením, aj tak vlastne mestského pozemku, sa zarastená a neskultivovaná plocha vrátila späť do správy hlavného mesta a magistrát ju zamenil s pozemkom spoločnosti Strabag na ulici Pod záhradami v centre mestskej časti. S iniciatívou prišli mestskí poslanci za Dúbravku Zdenka Zaťovičová a Juraj Káčer a starosta Dúbravky Martin Zaťovič. Po mnohých rokovaniach s obyvateľmi, developerom a poslancami sa to podarilo. Zámenu pozemkov odobrili v apríli mestskí poslanci jednomyseľne. 
„Keby ste sa ma spýtali na to pred štyrmi rokmi, tak nebudem optimista, že sa to podarí,“ hodnotil mestský poslanec za Dúbravku Juraj Káčer. „Poďakoval by som obyvateľom z Občianskeho združenia za vytvorenie parku Pod záhradami, predovšetkým Lucii Toperczerovej a starostovi. Táto zeleň v centre je pre Dúbravku strategická.“ Riešenie výstavby zámenou nazval Juraj Káčer ako najlepšie z možných riešení. „Presun výstavby nikdy nebude fér. Veríme, že výstavba v lokalite Na vrátkach bude menej zaťažujúca.“ 
Developerský projekt viacpodlažného polyfunkčného objektu sa presunul na ulicu Na vrátkach.  Cieľom zámeny pozemkov však nebola len zástavba zelenej, hoci zanedbanej plochy, ale aj kultivovanie prostredia na ulici Na vrátkach. Do lokality sa totiž nemá preniesť len výstavba, ale aj verejný park, ktorý sa stavebník zaviazal popri výstavbe urobiť. 

Ľudia architektmi, návrhármi
Na lúke Pod záhradami chce Dúbravka zachovať zeleň, priestranstvo ponechať rekreácii, vytvoriť oddychovú zónu. 
Zároveň verí, že vytvorením unikátneho parku, v ktorom bude radosť tráviť voľný čas, zabráni ďalším pokusom o zastavanie priestranstva. Revitalizácia tohto priestoru, vybudovanie rôznych oddychových a funkčných zón, má slúžiť najmä Dúbravčanom. 
Park začala mestská časť Bratislava Dúbravka navrhovať spolu s obyvateľmi. Stretnutie zorganizovala v spolupráci s Občianskym združením ZEBRA. Skúsenosti z iných krajín ukazujú na vcelku prirodzený fakt, že občania sú najviac spokojní so svojím okolím, ktoré pomohli spoluvytvoriť. 
Na chvíľu sa tak všetci stali architektmi, aby navrhovali priestor Pod záhradami.  Koordinácie tejto aktivity sa zhostili kouči, ktorí takéto akcie zvyknú viesť. Ich tím bol zložený z piatich odborníkov, boli medzi nimi profikoučka Zuzana Gajdošová, koordinátorka Ivana Kaliská Klapková, ochranár a veterinár Alexander Kürthy, architekt Ivan Petro, krajinná architektka Zuzana Rusková, pričom všetci sú aj permakultúrni dizajnéri. 
Úlohou koučov bolo vytvoriť z obyvateľov štyri pracovné skupiny, inšpirovať a motivovať členov týchto skupín, aby si stanovili ciele, čo by mal park spĺňať a ako by mal vyzerať. Následne tieto skupiny svoje predstavy pred ostatnými prezentovali.

Bežci, sánkari, psičkári
Bežecká trasa, priestor pre psičkárov, zachovať kopec na sánkovanie, doplniť mobiliár, osvetlenie, herné či cvičebné prvky, výsadba, stromy. Návrhy sa rôznili, no v niečom aj zhodovali, obyvatelia chcú zachovať zeleň a celkový ráz lokality, oblasti. Podobné výsledky priniesol aj prieskum formou internetových dotazníkov, ktorý organizovalo občianske združenie online.
 K bodom zhody na plánovaní patrili: plocha na sánkovanie, potreba vodného prvku, priestor na venčenie psov (ďalej od bytových domov) a charakter detského ihriska (jednoduché, prírodné).
V rámci dotazníkov prišlo až 335 odpovedí a takmer polovica zúčastnených pozná priestor “Pod záhradami” veľmi dobre, väčšina považuje priestor za atraktívny, relatívne čistý a bezpečný. 
„Dúbravčania sú aktívni, záujem je oveľa vyšší ako v Ružinove,“ hodnotila Zuzana Rusková, záhradná a krajinná architektka, permakultúrna dizajnérka z Občianskeho združenia Zebra, ktoré organizovalo podobné plánovanie parku aj v Ružinove.
Mestská časť Bratislava-Dúbravka v spolupráci s Občianskym združením ZEBRA spracuje teraz výsledky spoločného plánovania a výsledkom bude štúdi
a, prvé skice a ďalšie stretnutie. Proces tvorby sa len začal, je dlhodobý a pokračovať bude, až kým sa nenájde ľuďmi želaná podoba parku, ktorý začne postupne vznikať, rozkvitať...
Lucia Marcinátová
Záhrada pre verejnosť, vodný prvok pre deti
Mestská časť plánuje obnovu detského ihriska a aj areálu pri Horanskej studni. Záhradu miestneho úradu chce otvoriť verejnosti.
Je tichá, zelená, tienistá. Záhrada, či dnes skôr len zelená plocha pri budove miestneho úradu na Žatevnej 2. Vedenie mestskej časti chce priestranstvo otvoriť verejnosti, plánuje premenu a sprístupnenie záhrady. 
Architekti merali, kreslili, vznikli prvé návrhy. „Projektová dokumentácia je hotová,“ hovorí Pavel Gašparovič, vedúci Oddelenia územného rozvoja a životného prostredia. 
Od projektu je však ešte ďaleko k realizácii. So zmenami v záhrade chce mestská časť začať v budúcom roku. Pribudnúť by mali lavičky, koše, zeleň, osvetlenie.
Podobnú zmenu a obnovu čaká aj priestor v historickej časti Dúbravky pri Horanskej studni.  Plánované sú lavičky, miesto na oddych, relax, nové smetné koše aj originálny vodný hrací prvok a obnova detského ihriska. 
Obe miesta by mali vytvoriť priestor pre relax aj aktívne trávenie voľného času v starej časti Dúbravky.   
(lum)
Park sa črtá
Mestská časť Bratislava Dúbravka a Zelená Bratislava – ZEBRA, o.z. pozývajú na predstavenie vízií a pokračovanie v spoločnom plánovaní Nášho parku Pod záhradami Oranžová sála Domu kultúry Dúbravka 21. október 15:00. Vstup voľný, všetci vítaní
Na pol litra so starostom
Už štvrtý rok pokračuje mestská časť Bratislava Dúbravka v hromadných odberoch krvi pod názvom Na pol litra so starostom. Vedenie mestskej časti ho organizuje v spolupráci s Národnou transfúznou službou SR.
Jesenný hromadný odber bude 15. novembra v Kultúrnom centre Fontána na Ožvoldíkovej za OD Saratovv čase od 7.30 do 11:30. 
„Pozývame všetkých vo veku 18 do 60 rokov, " hovorí starosta Dúbravky Martin Zaťovič, ktorý sám patrí k darcom krvi. Pravidelní darcovia môžu darovať do veku 65 rokov. Interval darovania pre mužov je každé tri mesiace a pre ženy každé štyri. Záujemcovia si musia priniesť občiansky preukaz a kartičku poistenca. Národná transfúzna služba odporúča večer pred odberom a aj ráno piť čo najviac tekutín a večer zjesť len niečo ľahšie.
Na zimnom štadióne pribudol defibrilátor
Hovorí sa, že nie je nič krajšie, ako zachrániť ľudský život. Hokejový klub HOBA Bratislava už dlhodobo pracoval na projekte, ktorý mal smerovať k tomu, aby bol na Zimnom štadióne na Harmincovej ulici defibrilátor. Projekt podporil priamo SZĽH a od tejto sezóny máme defibrilátor na dúbravskom zimnom štadióne umiestnený.
„Srdcová zástava môže postihnúť každého, mladého, starého, chorého, či zdravého. Nakoľko v poslednom období čoraz častejšie postihla aj športovcov, považovali sme za potrebné zminimalizovať v takomto prípade následky postihnutého,“ hovorí riaditeľ klubu Branko Semančík. „Defibrilátor, ktorý sa nám v rámci projektu podarilo zabezpečiť je plne automatický, čiže ho v prípade potreby dokáže obsluhovať aj laická verejnosť. Defibrilátor si sám vyhodnotí, či je potrebné podať výboj a priamo bude navigovať toho, kto ho bude obsluhovať. Okrem našich hokejistov ho v prípade potreby môžu použiť aj iné partie, ktoré využívajú ľadovú plochu, ako aj verejnosť, ktorá navštevuje dúbravský zimný štadión.“
Defibrilátor je na štadióne umiestnený pod časomierou a má k nemu prístup celá verejnosť. Chránený je kamerovým systémom.
Mestská časť má defribrilátor aj v Dome kultúry Dúbravka.
(red)
Na spoločnej ceste, alebo veliteľ v chomúte
Kde jedna cesta končí, druhá sa začína. Dúbravský miestny poslanec a veliteľ hasičov vstúpil do stavu manželského. Ostáva aktívnym veliteľom Dobrovoľného hasičského zboru, do poslaneckej lavice však už v ďalšom volebnom období zasadnúť nechce.
Niekedy to v živote tak vyjde, že veci potrebujú dlhšie spočinúť. O to spontánnejšie sú však potom rozhodnutia. Tak to bolo aj v prípade partnerského zväzku miestneho poslanca v Dúbravke Mateja Filípka a jeho partnerky. Prišiel vzťah, veľa povinností, dcérka, profesionálna práca a navyše oddanosť ľuďom v Dúbravke aj v podobe poslaneckého pôsobenia. 
Matej Filípek ako veliteľ dúbravských dobrovoľných hasičov stál so svojím družstvom pri množstve akcií, a samozrejme pomáhal v kritických situáciách, kedy bol dobrovoľný hasičský zbor povolaný, či už to bolo pri požiaroch, čerpaní obrovského množstva vody z cesty medzi Karlovou Vsou a Dúbravkou, organizoval protipožiarne vzdelávania. Je zrejmé, že musel obetovať časť zo seba, časť zo svojho súkromného života.
O to s väčšou radosťou sme sa dozvedeli správu, že Matej Filípek spolu so svojou partnerkou prijali rozhodnutie kráčať ďalej spolu manželským životom. Toto rozhodnutie naplnili dňa 30. augusta. 
Sobášny obrad sa konal pod holým nebom a úlohy oddávajúceho sa zhostil primátor Svätého Jura. 
Milí Matej a Ľudka prajeme všetko najlepšie, veľa zdravia, šťastia a lásky za celú našu dúbravskú komunitu. Rovnako ďakujeme Matejovi za prácu pre Dúbravku, poslanec Matej Filípek sa chce v najbližšom období venovať osobnému a profesionálnemu životu, zostáva však naďalej aktívny ako veliteľ Dobrovoľného hasičského zboru vo verejnom živote Dúbravky. 
(js)
Hlina z kvetináčov nepatrí pod stromy
Pri obhliadkach zelene v teréne sa dá natrafiť na všeličo. Zamestnanci referátu životného prostredia si všimli napríklad aj vysýpanie prebytočnej zeminy z kvetináčov k päte stromu.
„Chceli by sme vyzvať a poprosiť obyvateľov, aby takéto malé množstvá prebytočnej zeminy, neumiestňovali priamo ku kmeňu stromu,“ hovorí Zuzana Knetigová z referátu životného prostredia miestneho úradu. „Stromu tým škodia.“
Odborná pracovníčka vysvetľuje, že päta stromu má byť voľná. Umiestnenie zeminy pri kmeni znamená podľa nej väčší atak mikrorganizmov na túto časť stromu, zemina môže spôsobiť zahnívanie a vplývať aj na statiku stromu.
„Ak občania chcú takúto prebytočnú zeminu k stromu rozprestrieť, môžu to urobiť vo väčšej vzdialenosti od kmeňa stromu, minimálne meter a ďalej, v závislosti od veľkosti stromu. Tým prispejú k zlepšeniu výživy pre strom,“ dodala Knetigová.
Stromy majú korienky, ktoré strom vyživujú predovšetkým po obvode koreňovej sústavy.
Pri otázkach kontaktujte, prosím, referát životného prostredia – úsek správy zelene, čistoty a poriadku: Zuzana Knetigová – 02/60101152, zuzana.knetigova@dubravka.sk  a 
 Kristína Kotvasová – 02/60101153, kristina.kotvasova@dubravka.sk 
(lum)
Mesto opravuje podchod Saratov, odstraňuje bariéry
Búchanie, hrmot, hluk. Niektorí nevojdú ani dnu, prebiehajú cez cestu, preliezajú zábradlia, iní nazrú a prejdú podchodom. Hlavné mesto začalo na konci augusta  s opravou schátraného a frekventovaného podchodu pri Obchodnom centre Saratov. Pribudnúť majú aj kamery.
Spustenie prác avizovalo pritom už niekoľkokrát. Podchod a jeho rekonštrukcia boli súčasťou mestského  rozpočtu už vlani, s jeho prerábkou počítalo dokonca ešte bývalé vedenie mesta, meniť sa mal už pri modernizácii električkovej trate v roku 2014. Prišlo k tomu až po viac než štyroch rokoch,  po mnohých urgenciách, podnetoch. Práce by mali podľa vyjadrení hlavného mesta trvať od septembra asi tri mesiace.

Plošinové výťahy
Rekonštrukcia by mala podľa odhadov hlavného mesta stáť okolo 300-tisíc eur, zameraná má byť na obnovu povrchov stien, stropu a portálov, výmenu existujúceho zábradlia. „Cieľom je zlepšiť celkový vizuál podchodu,“  vraví  Zuzana Onufer, hovorkyňa hlavného mesta. 
Podchod rekonštruuje Generálny investor Bratislavy. Stavebník hovorí najmä o riešení bezbariérovosti podchodu. „Vo februári 2016 bola miestna obhliadka podchodu Saratov za účasti správcu podchodu, ako aj zástupcu výťahárov,“ približuje rekonštrukciu Generálny investor Bratislavy. „Po  obhliadke sme skonštatovali, že pre definitívne odstránenie bariérovosti pre potreby bezpečného pohybu chodcov-matky s kočíkmi, seniori, hendikepovaných,  imobilných a podobne je potrebné zrealizovať pri každom schodišti nový prístup k hydraulickým osobným výťahom plošinovým s úpravou existujúcich schodísk, ktoré neumožňujú pohodlný a bezpečný pohyb.“
Nové riešenie má podľa Generálneho investora Bratislavy odstrániť bariérovosť a umožniť pohodlný pohyb hlavne pre ľudí s kočíkmi a starších ľudí. Prístup k plošinovým výťahom má byť zabezpečený pomocou oceľových lávok so zábradlím.

Monitorovanie kamerami
Bezpečnosť podchodu majú zvýšiť navrhované kamery. Zuzana Onufer hovorí, že v podchode bude inštalovaný digitálny kamerový systém s prepojením na kamerový systém hlavného mesta, ktorý monitoruje mestská polícia.
„Súčasne sa budú opravovať aj povrchy pred schodiskami, z hľadiska užívania osobami so zrakovým postihnutím dôjde k zlepšeniu umelého osvetlenia v podchode. V rámci rekonštrukcie  bude kompletne vymenená elektroinštalácia vrátane prípojky nízkeho napätia. Umelé osvetlenie bude riešené LED svietidlami.“
Text a foto: Lucia Marcinátová
Dopravné trápenia aj prenájom reštaurácie
Hodnotenie urobeného, nová Materská škola Bullova, informácia o čerpaní rozpočtu, či správa miestnej kontrolórky Ruženy Zathureckej.  Také boli hlavné témy rokovania miestnych poslancov.
Pár dní po hodoch zasadli dúbravskí poslanci.  Išlo o posledné rokovanie miestneho zastupiteľstva pred novembrovými komunálnymi voľbami.
Prednosta miestneho úradu Rastislav Bagar informoval o zriadení novej Materskej školy Bullova, ktorá začala fungovať v septembri tohto roku v budove Strednej odbornej školy pedagogickej. Poslancom tiež predložil informáciu o plnení rozpočtu k 30. júnu tohto roku. Pripomenul, čo sa mestskej časti podarilo opraviť, obnoviť. K najviditeľnejším zmenám posledných mesiacov patrí premena detského ihriska na Nejedlého, rekonštrukcie chodníkov, zateplenie materských škôl či prebie-
hajúca rekonštrukcia telocviční vo všetkých základných školách v Dúbravke.
Voľná reštaurácia
V priestoroch Domu kultúry Dúbravka skončil prenájom reštaurácie. Priestory ostali prázdne. Miestni poslanci schválili podmienky pre vyhlásenie obchodnej verejnej súťaže na nájom nebytových priestorov vo vestibule kultúrneho domu. Ide priestory vo výmere 202,3 m²  vo vlastníctve mestskej časti, pričom minimálna cena nájmu vo výške je 120 eur za m² a rok, bez ceny za služby spojené s nájmom. Nájomná zmluva má byť uzavretá na dobu neurčitú, pričom nový nájomca je povinný strpieť obmedzenia užívania prevádzky, vrátane jej prípadného dočasného uzatvorenia, počas rekonštrukcie Domu kultúry Dúbravka. Mestská časť chce, aby v objekte pokračovala reštaurácia.

Sťažnosti, petície, doprava
Štyri petície a tri podané sťažnosti evidovala mestská časť v prvom polroku 2018. Miestna kontrolórka Ružena Zathurecká vo svojej správe informovala o ich vybavovaní. V rámci sťažnosti  Dúbravčanov trápilo rušenie nočného pokoja, agresívne správanie obyvateľa či parkovanie mikrobusu na bežnom vyhradenom parkovacom mieste.
Medzi petíciami sa objavil protest obyvateľov proti výstavbe parkovacieho domu (tento zámer nakoniec mestská časť stopla), či doprava na ulici Pod záhradami.
O tejto ulici a doprave prišli na zastupiteľstvo porozprávať aj miestni obyvatelia.
Žiadame riešenie, chceme zmenu dopravy, zvýšený hlas, aj krik. Na zasadnutie poslancov prišli aj obyvatelia. Skupinku Dúbravčanov spájala doprava. Obyvatelia prevažne hovorili o obojsmernej doprave na ulici Pod záhradami, o hluku, zvýšenom prejazdu áut.
Vedenie mestskej časti spolu s obyvateľmi  dohodli spoločné pracovné stretnutie, kde sa má hovoriť o doprave na ulici Pod záhradami. Prebehnúť má na začiatku októbra.
Text a foto: Lucia Marcinátová
Na slovíčko o Rašu
4. október, 17:00. Debata so starostom a poslancami o  budúcnosti schátranej budovy na 
Ulici kpt. Rašu. Plánovanie, debata, nápady. V prípade dažďa bude podujatie v Oranžovej sále 
Domu kultúry Dúbravka
Invazívne dreviny musí mestská časť odstrániť
Prežívajú aj v nepriaznivom období, vo vysokých teplotách, v suchu, nenapádajú ich parazity, majú dobré reprodukčné vlastnosti a nie je na ich výrub potrebný súhlas orgánu ochrany prírody. Také sú invazívne dreviny.  Rastú aj na našom sídlisku. Bližšie sme sa na ne opýtali na referáte životného prostredia miestneho úradu.
Invazívne dreviny sú nepôvodné druhy, ktoré sa k nám dostali hlavne pre svoju hospodársku, okrasnú a medonosnú funkciu. Nájdeme ich aj u nás v Dúbravke.
Ide najmä o druhy stromov pajaseň žliazkatý (Ailanthus altissima) a javorovec jaseňolistý (Negundo aceroides) z bylinných druhov je to Falopia sp. – pohánkovec, nazývaný aj krídlatka.
Pajaseň žliazkatý  je rýchlo rastúci opadavý strom so striedavými perovito zloženými listami, ktoré majú 15 alebo viac párov lístkov. Samčie aj samičie kvety rastú na samostatných stromoch. Určiť s presnosťou či ide o „samca“ alebo „samicu“ sa dá iba v období kvitnutia a plodenia. „Samice“ sú tie, ktoré spôsobujú rýchle šírenie rastlín a výmladkov.
Drevina je veľmi podobná s orechom čiernym, jaseňmi alebo so sumachom pálkovým. V prípade pochybností určenia druhu nás môžu obyvatelia požiadať o konzultáciu na referáte životného prostredia.  

Javorovec jaseňolistý – Negundo aceroides
Opadavý listnatý strom s protistojnými perovito zloženými listami v počte 3-7. Drevina má samčie a samičie kvety. Samičie kvety sú zelenkasté a samčie sú nápadito ružovkasté. Samičie rastliny nesú dvojkrídle plody. U tohto druhu je viacero kultivarov.

Pohánkovec – Falopia sp.
Trvácna, dvojdomá rastlina, ktorá vytvára rozsiahle krovité porasty do výšky 200 centimetrov. Tvorí porasty pozdĺž ciest, vodných tokov a v intraviláne mesta. Výrazne potláča rast iných druhov.
Podľa zákona  o ochrane prírody krajiny sa nevyžaduje na výrub invazívnych drevín súhlas orgánu ochrany prírody. Zákon o ochrane prírody krajiny zakazuje prepravovať, dovážať, pestovať, rozmnožovať alebo obchodovať s invazívnymi drevinami. 
Zákon tiež hovorí, že vlastník, správca alebo užívateľ pozemku je povinný odstraňovať invázne druhy rastlín zo svojho pozemku spôsobom, ktorý ustanoví ministerstvo všeobecne záväzným právnym predpisom, a starať sa o pozemok tak, aby sa zamedzilo ich opätovnému šíreniu.
Na základe povinností, ktoré vyplývajú zo zákona plánuje mestská časť  na vlastných pozemkoch a na pozemkoch, ktoré má v správe, postupné odstraňovanie týchto inváznych drevín mimo vegetačné obdobia, čiže od  1. októbra do 31. marca a zároveň plánuje postupne dopĺňať plochy o nové výsadby drevín.
Kristína Kotvasová, lum

Charakteristické vlastnosti inváznych drevín sú:
■ Vysoká konkurencieschopnosť (odolnosť voči stresu, dlhé obdobie kvitnutia, rýchly vegetatívny rast)
■ Schopnosť prežívať  nepriaznivé obdobia (sucho, záplavy, vysoké teploty)
■ Dobré reprodukčné vlastnosti (vysoká klíčivosť semien, tvorba výmladkov)
■ Účinné mechanizmy rozširovania
■ Absencia prirodzených nepriateľov (parazity, choroby)
■ Alergény
Hasiči: Keď súťaž nie je o súťažení, výhre či prehre
V Parku Pekníkova súťažili hasiči o Pohár starostu. Dúbravskí dobrovoľní hasiči skončili na druhom a štvrtom mieste.
A ja budem požiarnikoooom. Prvú septembrovú sobotu na Pekníčke sa zdalo, že takúto túžbu má veľa malých Dúbravčanov. Park Pekníkova sa totiž naplnil. Naplnil sa nielen hasičmi, ich technikou, ale aj súťažami, atrakciami pre deti a najmä návštevníkmi. Počasie vyšlo na jednotku a pri pohľade na park plný detí, dospelých, susedov, Dúbravčanov sa ukázalo, že nevyšlo len počasie, ale celé popoludnie. Zábavné popoludnie s hasičmi, ktoré sprevádzal a aj prvá Veľká Dúbravská grill party. Vydarený „predskokan“ Dúbravských hodov.
Nosnou časťou podujatia bola súťaž hasičských družstiev. Tento rok šlo už o 32. ročník súťaže hasičských družstiev o Pohár starostu. Predviedli sa hasiči z Devína, Devínskej Novej Vsi, z českej Moutnice a dve družstvá dúbravských hasičov. S najlepším časom skončili hostia z Moutnice, druhí boli hasiči Dúbravka A, tretí Devín, štvrtá Devínska Nová Ves a na piatom skončili dúbravskí hasiči B.
Hasičské podujatie však nebolo o víťazoch, porazených a ani súťažení. Jeho podstata bola inde a bola cítiť vo vzduchu. Pri stretnutí, čakaní v rade na detské atrakcie – poníky či modelovanie z balónov, pri počúvaní hudby či vatre, ktorá zavŕšila poobedie a podvečer na Pekníčke. Bola o spoločných chvíľach, rozhovoroch, zábave, hudbe, o Dúbravke.                   
(lum)
Bezplatná právna poradňa 
Poradňa funguje v budove miestneho úradu na prízemí na Žatevnej 2 v dvojtýždňovom režime, čiže prvú a tretiu stredu v mesiaci. Každú prvú stredu v mesiaci od 9.00 hod. do 12.00 hod. a každú tretiu stredu v mesiaci od 14.00 hod. do 17.00 hod. 
V októbri sa koná 3. a 17. októbra
Škôlkari prešli symbolickou bránou aj pasovaním
Slečny v šatách, chlapci s motýlikmi,  väčšina detí s kvetmi v ruke. Na tvári úsmev, v očiach očakávania, otázky, sem-tam slzy. To všetko sprevádza začiatky a aj štart nového školského roku. Na dúbravských základných školách sa začal zvesela. Spevom, básňou,  tancom aj pasovaním.
Minulý rok tu sedeli oni, teraz predviedli program a vítajú najmenších. Za rok vyrástli, zmenili sa. Zo škôlkarov školáci. Na Základnej škole Pri kríži pripravili prváčikom uvítací program terajší druháci. Zaspomínali si na svoje začiatky spred roka.
Programom vítali prvákov všetky štyri základné dúbravské školy. Noví žiaci prechádzali symbolickou bránou školy aj pasovaním. Dokopy zasadlo do lavíc 302  prváčikov. Je to o jedného viac než vlani, kapacita je podľa vedúcej oddelenia školstva, vzdelávania a športu Marty Jurkovičovej naplnená.
Starosta Dúbravky Martin Zaťovič bol vítať prváčikov na Základnej škole Pri kríži aj Beňovského, kde škola otvorila novú anglickú triedu. Vicestarosta Ľuboš Krajčír navštívil školu na Sokolíkovej.
Leto využívala mestská časť na rekonštrukcie, práce v školských budovách a prípravu na nový školský rok. Prebiehala rekonštrukcia kúpeľní a toaliet v materských školách, oprava kuchyne v Materskej škole Cabanova, pokračuje obnova telocviční aj zatepľovanie dvoch objektov materských škôl. Na zateplenie Materskej školy Galbavého získala mestská časť Bratislava-Dúbravka dotáciu z Environmentálneho fondu.
Veľkou zmenou prechádzajú telocvične a šatne vo všetkých základných školách. Dokončiť sa majú na jeseň.                                       
(lum)
Ranná špička  v materskej škole
V Materskej škole Pri kríži a v súkromných jasličkách pribudli vďaka grantu nové dopravné ihriská. Projekty podporila mestská časť.  
Deti z Materskej školy Pri kríži čakalo v prvý školský deň prekvapenie. Školský dvor sa zmenil na dopravné ihrisko so značkami, vyznačenou  cestou, s priechodom pre chodcov a parkovacími miestami. V tej chvíli sa deti stali vodičmi na bicykloch, odrážadlách, alebo chodci, jednoducho účastníci premávky a začali si hravou formou prehlbovať svoje poznatky o bezpečnosti na cestách. Učiteľky ich oboznámili s dopravnými značkami, ktoré sa na ihrisku nachádzajú, aby nedošlo k „dopravnej nehode“ a začala sa ranná špička. Deti si pravidlá cestnej premávky osvojili veľmi rýchlo a postupne sa vzájomne začali kontrolovať pri ich dodržiavaní.
Spomenuté dopravné ihrisko sa materskej škole podarilo vybudovať prostredníctvom finančných prostriedkov z Nadácie Volkswagen v rámci grantu z oblasti „Dopravná výchova a ekológia“ – Bezpečne na cestách.
Dopravné ihrisko je tretie, ktoré sa podarilo v mestskej časti urobiť v rámci grantu od Nadácie Volkswagen Slovakia. Vlani vzniklo prvé pred Materskou školou Cabanova, ktoré je dostupné aj verejnosti, tento rok pribudlo okrem Materskej školy Pri kríži aj súkromných jasličkách Svetielko na Bilikovej.
Monika Weissová, MŠ Pri kríži

Matej Tóth odovzdal grant, deti môžu športovať zadarmo
Slovenský atlét, olympijský víťaz, inšpiratívny človek Matej Tóth zavítal počas septembra opäť do Dúbravky.
Po Základnej škole Sokolikova navštívil deti na Beňovského.  Tentoraz prišiel odovzdať grant, vďaka ktorému budú žiaci z Beňovského navštevovať O2 Športovú Akadémiu Mateja Tótha celý rok zadarmo.  Deti privítali športovca básňou, ktorú sami zložili, nechýbal tanec, predviedli sa gymnastky aj futbalisti.
Vzácny hosť žiakom porozprával, ako sa dostal ku chôdzi. Hovoril o tom, aké je dôležité, aby  deti robili to, čo ich baví, pretože len vtedy to má význam a obohatí ich to do ďalšieho života.  Nechýbalo ani fotenie s olympionikom či prezeranie zlatej medaily.
S grantom a Základnou školou Beňovského súviselo počas septembra aj ďalšie podujatie a návšteva.  Do školy prišiel riaditeľ Zurich Insurance v Bratislave Wolfgang Fischer spolu so zamestnancami, ktorí sa podieľali na tvorbe a realizácií myšlienky. Škole odovzdali didaktický materiál a pomôcky k výučbe finančnej gramotnosti. Cieľom výučby finančnej gramotnosti je naučiť žiakov základných škôl pracovať s hodnotou peňazí.
Po odovzdaní materiálu sa hostia spolu s vedením mestskej časti presunuli do Centra rodiny na Bazovského ulici,  kde ich privítala riaditeľka Betka Šporerová. Centrum rodiny, ktoré dlhodobo podporuje aj mestská časť dostalo finančnú dotáciu od Zurich Insurance, za ktorú zrekonštruovali staré a zanedbané priestory kuchyne a vytvorili z nich miestnosti pre rôzne zmysluplné voľnočasové aktivity.                           
(zm)
Krstili nové logo 
Šachový klub Dúbravan usporiadal už 7. ročník turnaja O pohár SNP 2018 – FIDE OPEN Dúbravan. Turnaja sa zúčastnilo 50 šachistov zo Slovenska a po prvý raz aj z Bieloruska, Rumunska a Česka. Víťazom turnaja, ktorý trval päť dní, sa stal T. Čajka (ŠK Osuské) pred I. Lintnerom (KŠN Bratislava) a O. Gábrišom (KŠ Pezinok). Najlepším domácim šachistom bol J. Duraj.                                                                                                                                        
Vyhodnotenie najlepších spestril krst nového loga ŠK Dúbravan. Akt krstu kávou, obľúbeným nápojom šachistov, vykonala Oleksandra Strelbitská, ktorá je spoluautorkou návrhu loga. Dominuje v ňom pešiak s korunkou dámy, čo symbolizuje hlavný cieľ klubu, pomáhať začínajúcim šachistom, hlavne deťom.                                     
(dub)  
Premiéra Baďovanky aj hity FOR Bratislava
Kultúrne leto v Dúbravke končilo hudobne. Dychová hudba spríjemnila podvečer medzi panelákmi. Pre divákov začal Festival dychovej hudby.
Amfiteátrom na Valachovej ulici rozozneli prvé akordy skladieb z pera hudobných zoskupení, ktorých repertoár je zameraný predovšetkým na dychovky. Určite nám dáte za pravdu, že ide o žáner, pri ktorom sa ľudia dokážu za zvuku chytľavých tónov baviť do skorých ranných hodín a z podujatia odchádzajú plní pozitívnej energie, v podaktorých prípadoch i nostalgie.
O príjemný kultúrny zážitok sa tento rok postarali zoskupenia Baďovanka a FOR Bratislava. Vďaka známym hitom nás preniesli späť v čase a pohladili duše poriadnou tanečnou nádielkou. Pri počúvaní hudobného prejavu by pritom iba málokto veril, že kapela Baďovanka vznikla až v máji tohto roka a v Dúbravke mala dokonca svoju premiéru. 
O niečo skúsenejšia formácia, čo sa počtu odohraných koncertov týka, je FOR Bratislava. Tá bola skvelou bodkou za tohtoročným Kultúrnym letom a v divákoch zanechala množstvo silných dojmov. Jej skladby roztancovali azda všetky vekové kategórie, pretože v bohatom repertoári skupiny nájdeme tiež pesničky od autorov a interpretov svetovej hudby v ich vlastnej, špecifickej úprave. Hrať známe hity starších období možno vnímať nielen ako návrat k pekným spomienkam, ale pre mladších poslucháčov najmä ako šancu objaviť niečo, čo býva v súčasnej hudobnej tvorbe skôr ojedinelé.  
Danka Šoporová
Na Pri kríži otvorili sezónu vinobraní
Do tanca aj na počúvanie. Písalo sa na plagáte a pozvánke. A tak aj bolo. Tancovalo sa, spievalo, počúvala sa hudba a aj rozhovory medzi sebou navzájom. Vinobranie v Domove pri kríži patrí už tradične k  podujatiam, ktoré vítajú sezónu vinobraní, hodov a jesenných akcií. Naznačujú tiež, že Dúbravské hody sa blížia. Inak tomu nebolo ani tento rok.
Pohodová atmosféra a plná jedáleň Domova pri kríži.  Páni z Charlie´s duo zahrali známe hity, viacerých zdvihli aj do tanca.
Nechýbala pripomienka vinárskych tradícií, pohostenie, hudba a priateľské rozhovory.                                          Lucia Marcinátová
Seniori na Morave
Za poznaním, zážitkom, pohybom a spoločnými chvíľami. Až 43 seniorov z Dúbravky sa počas septembra vydalo na Moravu. Spoznali Velehrad a Kroměříž. Účastníci hovoria o nezabudnuteľnej exkurzii u našich susedov. Výlety organizujú denné centrá a  MO Jednoty dôchodcov Slovenska pravidelne, seniori spoznávajú Slovensko aj zahraničie.  		                                                    Foto: DC 1
Naplnila sa púť lekára s veľkým L
Dňa 25.8.2018 dotĺklo srdce významnej postavy slovenskej medicíny prof. MUDr. Milana Pavloviča, CSc. Mnohí, aj Dúbravčania, ho poznali ako dlhoročného prednostu I. Internej kliniky Slovenskej Zdravotníckej Univerzity na Kramároch a mnohí sa u neho aj liečili.  Prof. Pavlovič sa začlenil medzi lekárov s vysokou profesionalitou a hlbokým ľudským cítením. Pacientom venoval svoj najhlbší záujem a jeho ľudskosť bola medzi nimi povestná.  
Nebol technokratickým typom lekára, opierajúceho sa len o výsledky vyšetrení, ale patril do generácie lekárov, kedy sa medicína chápala ako umenie, pri ktorom sa často len na základe príznakov stanovovali diagnózy. Už z pohľadu na pacienta vedeli určiť príčinu ťažkostí.
Prof. Milan Pavlovič sa narodil 27. júla 1931 v Starej Turej a po skončení Lekárskej fakulty nastúpil do nemocnice v Trenčíne, kde pôsobil ako asistent na Slovenskom ústave pre doškolovanie lekárov, inštitútu pre ďalšie vzdelávanie lekárov.  Po presídlení inštitútu do Bratislavy šiel spolu s ním. 
Profesor sa svojím úsilím a dobrosrdečnosťou k pacientom stal významnou postavou slovenskej medicíny, mal bohatú publikačnú činnosť, rozvíjal slovenskú medicínu a svoje materské pracovisko, kde odchoval množstvo kvalitných lekárov. Jeho žiaci na neho s úctou spomínajú a prišli sa s ním spolu s ostatnými smútiacimi vo veľkom počte rozlúčiť na jeho poslednej ceste 30.8.2018 v Slávičom údolí. 
Život profesora Pavloviča bol tvorivý a hodnotný, v pomoci pacientom, písaním odborných prác, zástojom veľa odborných aj verejných funkcií, bol držiteľom viacerých ocenení a členom viacerých odborných spoločností. Jeho skon je pre slovenskú spoločnosť a medicínu veľká strata. Patrí mu jedno ľudské ďakujeme.
Juraj Štekláč
XI. ročník Dúbravského klobásového festivalu
sa uskutoční v utorok 30. októbra (štátny sviatok) v areáli Dúbravského múzea od 10.00 hod.
Trojčlenné súťažné družstvá sa môžu hlásiť na: navratil@dubravka.sk, alebo na tel.: 0918 422 806.
Príďte súťažiť, radiť, obzerať, načúvať, ale hlavne ochutnať grilované špeciality a zabíjačkovú kapustnicu s klobásovými guľôčkami
Junior: Nerobím pre peniaze, ale za peniaze
S Dúbravkou ho spája milovaná turistika, spomienky na prvé stretnutia s manželkou Toničkou, plánuje tu investovať do bývania a možno si ho pamätáte aj ako jedného z členov poroty v celoslovenskej speváckej súťaži Husľový kľúčik, ktorá už tradične prebieha na Spojenej škole Dolinského.  MILAN JUNIOR ZIMNÝKOVAL má na margo našej mestskej časti rozhodne čo povedať. Moderoval už desiatky spoločenských akcií a nespočetne veľa televíznych i rádiových relácií. Žiadne hviezdne maniere od neho ale nečakajte. Jediné, čo potrebuje pred ich začiatkom, je 30 sekúnd ticha iba pre seba. Napriek tomu môže na podaktorých ľudí v súkromnom živote pôsobiť príliš vážne, ba až arogantne. On si však z negatívnych reakcií ťažkú hlavu nerobí. Všetko rieši s úsmevom. Tvrdí, že nie je nešťastný, iba usadenejší.
Tento rok uplynú už dve desaťročia, odkedy si si sadol za rádiový éter. Stále ťa to baví?
Jasné. Jedna vec je to, čo vysielame, druhá potom zákulisie. Ale úprimne, neviem si predstaviť, že ešte aj o päť rokov budem ráno vstávať a poslucháčom hovoriť: „Čauko, už mám 45 rokov a prajem vám všetkým opäť dobré ránko.“ Začínal som v internátnom rádiu a vo Fun rádiu som už štrnásť rokov. Budúcnosť rádií, a teraz hovorím vo všeobecnosti, vidím v moderátoroch a teda hovorenom slove. Hrať už dokáže ktokoľvek, čokoľvek. Ale osobnosť spíkra musí byť evidentná. Žiadne zvonivé nič. Rádio mi dalo strašne veľa, dodnes vlastne uprednostňujem rádiovú anonymitu. Nerád na seba pútam pozornosť. 

Moderuješ aj v inom jazyku, než v slovenčine?
Angličtinu síce ovládam, ale nie na takej úrovni, aby som si v nej trúfol moderovať na takej úrovni, ako v slovenčine. Zopár akcií v angličtine som absolvoval bez problémov. Naposledy Meet and greet dinner pre fanúšikov Petra Sagana. 

Trúfneš si už po rokoch skúseností moderovať všetko?
Mňa strašne baví moja práca. Už dávno som sa nedostal do situácie, keď by som si musel povedať: „Och bože môj, musím ísť do roboty, zachráňte ma!“ Nemám problém moderovať akúkoľvek akciu, s výnimkou tabakového priemyslu. Moderoval som IT konferencie, konferenciu pre poľnohospodárov, prednášku pre agronómov a predsedov družstva po umelých hnojivách. Práveže som zistil, že čím divnejšia konferencia na prvý pohľad, tým lepšie. 

Koľko hodín denne vlastne pracuješ?
Nechcem sa stretávať s ľuďmi na úkor ich voľného času a vlastne ani môjho, keďže večer rád trávim čo najviac času s rodinou. Pokiaľ večer nemoderujem akciu, končím zhruba o 16tej. Začínam o šiestej ráno, takže je to desať odpracovaných hodín denne, a to mi príde postačujúce. Myslím si, že existuje veľa ľudí, ktorí pracujú viac a v náročnejších podmienkach. Moju prácu je akurát ľahšie počuť a vidieť. 

Musíš mať pri svojej práci nejaký veľký všeobecný prehľad?
Ten sa v mojom prípade nazýva Vysoká škola Googlu (smiech). Pravda je taká, že sa pred moderovačkou, samozrejme, pripravujem, s výnimkou vtipov, tie nemám rád, a preto ich ani nehovorím. Aj keď sa ma pýtajú, akú výbavu by mal mať moderátor, tak odpovedám, že jednoznačne prehľad. Nejde o to vedieť všetko, ale vedieť, kde hľadať. A k ďalšej výbave patrí pokora. 

Podľa čoho si vyberáš akcie, ktorých sa následne ako moderátor zúčastníš?
Vždy je to otázka voľného času a čo som ochotný pre tento voľný čas obetovať. Nikdy sa nerozhodujem iba na základe peňazí. Nerobím pre peniaze, ale za peniaze. A asi nebudem moderovať akciu v Košiciach, ak mám na druhý deň ranné vysielanie v Bratislave. Dôležitá je i forma, akou ma oslovia. Najbližšie sa teším z akcie pre ZUŠ v Krupine. 

Moderuje sa ti lepšie sólo alebo vo dvojici?   S nováčikmi alebo ostrieľanými kolegami?
Keď sme dvaja, človek vlastne odvádza iba polovicu práce. Ak som sám, mám to viac pod kontrolou. Občas sa mi naozaj stáva, že moderujem s miestnym  –  regionálnym moderátorom. No môj prístup rozhodne nie je taký, že ho chcem zatieniť. Nepatrím k ľuďom, ktorí na seba chcú za každých okolností strhávať pozornosť alebo disponujú prehnanou súťaživosťou. 
Veľmi rád to gro pozornosti kolegovi odovzdám. Dokonca si myslím, že čo sa spolupráce týka, som najuniverzálnejší typ moderátora. 

Ľudia ťa dlhé roky považovali ako časť ostrieľanej dvojice Junior a Marcel . Ako to vidíš ty? Je Marcel tvoja konkurencia?
Nie, to určite nie je. Každý z nás moderuje iný formát, v rádiu sa stretávame, ale napríklad v televízii si každý robíme to svoje a navzájom si fandíme. My sme králi v dopĺňaní toho druhého. 
Existuje vôbec človek, ktorého vnímaš ako konkurenciu?
Pre mňa nie je nik konkurenciou. Uvedomujem si, ako to práve vyznelo, ale v skutočnosti tým nemyslím vôbec nič zlé. Je to o prirodzenom rešpekte. Ako som už spomínal vyššie, ja radšej pokazím súťaž, než by som mal s niekým súperiť. Je možno niečo, čo sa mi páči viac, niečo menej, ale za konkurenciu nepovažujem nikoho. 

Máš taký pocit, že vrchol tvojej kariéry je už za tebou?
Myslel som si, že sú ním Legendy Popu. A tie ma fakt bavili! Ale prišli aj ďalšie ponuky, väčšie, sledovanejšie, žánrovo odlišnejšie. No pamätám si, ako som si vtedy povedal: „Ak je toto môj kariérny vrchol, som spokojný.“

Čo ťa na práci moderátora, ako takej, zaráža najviac? Napríklad na reláciu Take Me Out sa spustila výrazná vlna kritiky..
Ja nereprezentujem názor ľudí – účinkujúcich, moderátor vytvára atmosféru. Spolupráca s Jakubom Prachařem bola najlepšia, akú som kedy zažil. Taktiež režisér Tomáš Eibner je pre mňa zárukou profesionality. Stretol som sa s názormi, vraj som vstúpil do kravského lajna. Onedlho sa ale bol dotyčný pozrieť na nakrúcanie v Anglicku, videl ten istý formát v anglickom podaní a povedal mi, že sa mýlil a robíme dobrú prácu - z televízneho hľadiska. Samozrejme chápem, že pre niekoho môže byť tento typ relácie kontroverzný. Pre mňa to bol skvelý zážitok z výbornej a profesionálnej práce. Mali sme presne určené pravidlá. A moja úloha bola jasne daná. Jeden zabával, druhý rámoval a posúval program ďalej. S Jakubom sme mali až neskutočne podobný feeling na riešenie situácií, ktoré tam nastali. 

Spomenieš si aj na najväčšie uznanie? Také, čo ťa v ostatnom období naozaj dojalo.
Na Slovensku sme zvyknutí, že tu každý hejtuje. O to viac si cením pochvalu od skutočných profesionálov. Pre mňa bol veľmi motivujúci pozitívny feedback, aký som dostal zo spoločnosti Fremantle. Tá celosvetovo zastrešuje formáty, z ktorých niekoľko z nich moderujem, respektíve som v minulosti moderoval. To, aký feedback som dostal, by bol sen pre ktoréhokoľvek moderátora vo svete. Im je jedno, že som z východu. 

V čom si myslíš, že spočíva tvoja najväčšia moderátorská devíza?
Myslím si, že je to uveriteľnosť. Nemám problém priznať, pokiaľ niečo neviem. Taktiež rád vyvolávam vtipné situácie, vďaka ktorým druhej strane aspoň mykne kútikmi. Čo neznamená, že hovorím vtipy. Už v tých piatich sekundách totiž človek vie zabudnúť na to, prečo je naštvaný. No a potom je tu, ja to volám, rozbaľovanie človeka. Baví ma posúvať jeho hranice. Príde ako uzavretý typ, odchádza uvoľnený, rozrečnený. To mám rád. A vraj mi to aj celkom ide... (smiech).
Danka Šoporová
Slovenskí paleontológovia v Dúbravke
V polovici septembra sa konal prvý ročník náučného podujatia Slovenské paleontologické dni, ktoré usporiadal Paleoklub pri Katedre geológie a paleontológie Univerzity Komenského v Bratislave. Program zahŕňal terénne exkurzie na lokalitách Devínskej Kobyly, ako aj prehliadku Dúbravského múzea, ktoré na podujatí participovalo.
Akcia sa začala prehliadkou múzea, ktorej sa zúčastnilo sedemnásť členov Paleoklubu z celého Slovenska. Tu získali prehľad o jednotlivých lokalitách na svahoch Devínskej Kobyly, ako aj o skamenelinách, ktoré sa tam vyskytujú. Prehliadku v múzeu s výkladom zebezpečoval spolupracovník Dúbravského múzea a paleontológ Štefan Mészáros.   

Popularizátori a organizátori
Hlavnou činnosťou Slovenského paleontologického klubu (SPK) je popularizácia a osveta v oblasti geologických vied na Slovensku. Pravidelne organizuje populárno – vedecké, náučné a odborné stretnutia a prednášky, ako aj exkurzie a terénne akcie. SPK sa taktiež aktívne zapája a zúčastňuje niektorých paleontologických výskumov. Okrem týchto uvedených činností poskytuje Slovenský paleontologický klub aj odborné poradenstvo a konzultácie týkajúce sa problematík z oblasti geovied. SPK sa už tradične a pravidelne zúčastňuje a je prítomný na viacerých popularizačných podujatiach, akciách a výstavách určených pre širokú verejnosť. Za všetky spomenieme napr. Deň Zeme v SNM, Noc výskumníka, ŠVK, Bratislavské mineralogické dni či Stretnutia zberateľov v SNM. Ako spoluorganizátor sa tiež podieľa na prípravách a organizovaní odborných seminárov Slovenskej geologickej spoločnosti. 
Klenotnica geológie
Po prehliadke múzea sa účastníci stretnutia presunuli na masív Devínskej Kobyly, ktorý spolu s rakúskymi Hundheimskými kopcami tvorí západný výbežok karpatského oblúka a geológovia ho nazývajú aj "klenotnicou rozmanitosti geologických javov". 
Približne pred 300 miliónmi rokov bolo toto územie súčasťou prakontinentu Pangea, čoho dôkazom sú náleziská žuly vo Veľkom žulovom lome pri Devíne a kryštalické bridlice v okolí Dúbravky.
V nasledujúcich obdobiach bolo toto územie niekoľkokrát zaplavené morom, v ktorom sa tvorili vápence a dolomity (Devínska hradná skala, Weitov lom, Štokeravská vápenka, Sandberg). Podobu Devínskej Kobyly formovala erózia, intenzívny odnos hornín a vrásnenia. Teplé Bádenské more, ktoré sa nachádzalo na tomto území pred 13 – 14 mil. rokov, modelovalo významnú lokalitu skamenelín na Devínskej Kobyle – Sandberg. Skalnaté vápencové pobrežie sa vtedy tešilo bohatej druhovej rozmanitosti morských aj suchozemských organizmov, čoho dôkazom je vyše 350 druhov fosílnych nálezov (zvyšky rias, ježoviek, tuleňov, opíc i nosorožcov, žraločie zuby).                     
(red)
Po kom sú pomenované naše ulice
Pedagóg, básnik a knihovník muzeálnej spoločnosti
ANDREJ SOKOLÍK
(9. 2 . 1849 Partizánska Ľupča – 6. 11. 1912 Budapešť)
Pedagóg, redaktor, kultúrny pracovník, publicista. Po skončení ľudovej školy v Partizánskej Ľupči študoval na gymnáziu v Banskej Štiavnici, Levoči a v Prešove, kde pracoval vo vzdelávacom spolku ako jeho predseda. Po maturite v roku 1868-1871 bol poslucháčom teológie v Prešove a v roku 1872–1873 absolvoval Teologickú fakultu bazilejskej univerzity. 
V roku 1900 absolvoval knihovnícky kurz v Budapešti. V rokoch 1874–1877 pracoval ako učiteľ v Partizánskej Ľupči. Články o ľudovom školstve publikoval v Národných novinách. Vo výchovnej práci aplikoval moderné pedagogické metódy a formy. 
V rokoch 1890-1908 bol knihovníkom knižnice Národného domu a Muzeálnej spoločnosti Slovenska (MSS). Vybudoval v nej slovenský, český a maďarský knižničný oddiel, usporiadal archiválie a do roku 1909 skatalogizoval 5689 kníh. Spracoval S. Chalupku a A. H. Škultétyho. Sám daroval 310 kníh a 628 časopisov a iných tlačí.
Za národnú činnosť bol perzekvovaný a v roku 1908 v procese s 28 Martinčanmi odsúdený na 14 dní väzenia. V roku 1908 na protest proti školským zákonom A. Apponyiho abdikoval zo zamestnania i emancipačného hnutia Slovákov a odišiel na odpočinok k dcére do Budapešti. Literárne začal pracovať v Prešove, kde písal subjektívnu a prírodnú lyriku (Pieseňka), ale i pesimistické verše, odrážajúce súveké spoločenské pomery (Za bratmi), preniknuté náboženskou pokorou (Večer). Poéziu publikoval v almanachu Minerva a Napred. Podľa G. A. Gräbnera preložil román D. Defoea Robinson Crusoe.
Kveta Slyšková
Václav Mika, kandidát na primátora: 
Parkovacia politika musí byť výhodná aj pre Dúbravčanov 
alebo Urobme konečne poriadok s parkovaním
Bratislavčania mi často hovoria: Prečo sa nemôžeme cítiť v Bratislave ako doma? Prečo, keď prídeme večer z práce, krúžime po sídlisku, aby sme našli miesto na parkovanie? Zavedenie parkovacej politiky musí byť jedným z prvých krokov, ktoré nové vedenie nášho mesta bude musieť prijať. Ale v takej podobe, aby bolo výhodné pre Bratislavčanov a aby platili v celom našom meste rovnaké pravidlá.
Z Dúbravky sa stáva jedno veľké záchytné parkovisko. Vodiči zo Záhoria na ulici odstavia svoje autá, aby sa potom električkou odviezli do centra. Vedenie Bratislavy musí však v prvom rade zohľadňovať záujmy Bratislavčanov.
Naše mesto živia tí, ktorí tu majú trvalý pobyt a platia tu svoje dane. Práve im má Bratislava slúžiť a vytvárať podmienky pre lepší život. Najčastejšie opakujúcim sa problémom, ktorý mi hovoríte pri osobných stretnutiach je parkovanie. Áno, sú aj ďalšie - nedostatok zelene, bezpečnosť či nevyhovujúca MHD. 
Dúbravčania sa nesmú cítiť ako cudzinci vo vlastnom meste. To znamená, že vedenie Bratislavy musí prijať takú parkovaciu politiku, ktorá bude výhodná v prvom rade pre Bratislavčanov. 
Mnohým Dúbravčanom sa totiž pravidelne stáva, že po príchode domov nemajú kde zaparkovať, pretože na parkoviskách parkujú autá ľudí, ktorí v Bratislave nemajú trvalý domov.
Ale ako sa z tohto začarovaného kruhu dostať? Veľmi jednoducho - zodpovední musia začať medzi sebou komunikovať a konať - magistrát, ministerstvo dopravy, železnice a župa.
Ako primátor preto, okrem zavedenia parkovacej politiky výhodnej pre Bratislavčanov, budem presadzovať aj urýchlené vybudovanie veľkokapacitných záchytných parkovísk. Tie musia stáť ešte pred hranicami Bratislavy. Zároveň budem presadzovať ich priame napojenie na prestupné body integrovanej dopravy, teda, aby šoféri po zaparkovaní presadli na vlak, autobus alebo električku a odviezli sa tam, kde potrebujú. Ale aby v prvom rade svoje autá nechali ešte pred hranicami mesta a nezaberali parkovacie miesta pred panelákmi ľuďom, ktorí v nich žijú, majú tam nahlásený trvalý pobyt a platia dane.                                
(Inzercia)
Ožije bitka pri Lamači
Bitka pri Lamači (a Dúbravke) bolo záverečné vojenské stretnutie rakúskej a pruskej armády v rakúsko-pruskej vojne v roku 1866. Vojna sa začala na pruských hraniciach v severných Čechách, pokračovala dejiskom najväčšej bitky pri Hradci Králové a ukončená bola krviprelievaním v Lamači a Dúbravke. 
Útočiaca pruská armáda prenasledovala časť porazených rakúskych jednotiek popri rieke Morava. Rakúske jednotky vytvorili pred Bratislavou mohutný obranný val, rozprestierajúci sa od návršia Hrubý Pleš až po svahy Devínskej Kobyly. Silné delostrelectvo rozostavili pri Lamači a Dúbravke, aby chránilo prístupové cesty od Stupavy. Útok Prusov sa začal ráno 22. júla silnou delostreleckou paľbou na Dúbravku a Lamač. Medzitým sa ďalšie oddiely pokúsili o obchvat rakúskych obranných línií cez Kamzík. Napokon bol útok Prusov odrazený. Pred rozhodujúcim útokom Prusov Bratislavu zachránil začiatok prímeria uzavretého v Mikulove. 
Rekonštrukcia bojových scén bitky sa uskutoční v sobotu 13. októbra o 14. hodine v Lamači na priestranstve pred Krematóriom.
Aby Dúbravčania chodili po dobrých chodníčkoch...
Prekročiť rozpadajúci sa schod, po daždi sa zaboriť do vody, hupnúť do výtlku. Hrbole, diery, výtlky na cestách,  jamy na chodníkoch, aj úplne chýbajúce chodníky, prípadne chodníky končiace nikde.  Zlý stav ciest a roky neobnovované chodníky. Realita Dúbravky, pohybu peších, šoférov.
Mnohé chodníky, hrbole, cestičky sú bezpečnejšie, zoznam, čo sa urobilo od roku 2015 je dlhý, napriek tomu, je však práce stále dosť, rovnako požiadaviek aj upozornení obyvateľov. 
Mestská časť opravovala prioritne havarijne úseky a postupuje ďalej. Bezpečný pohyb peších by mal byť pritom prirodzený, na niektorých chodníkoch sa však okrem dier musia chodci vyhýbať aj autám.  
Chodník v okolí nového ihriska Žihadielko, oprava Trhovej ulice, obnova chodníka za Britskou školu, oprava schodiska na Cabanovej, schody neďaleko konečnej električky Pri kríži, pri reštaurácii Orim, opravy, opravy, opravy a výtlky, výtlky, výtlky.  
Od roku 2015 pracovala mestská časť na viac než 120 miestach v Dúbravke, opravovala, obnovovala, odstraňovala havarijný stav. 

Rôzne cesty, rôzni majitelia, jedna mestská časť
Začalo to terénom, pracovník Karol Zrůnek z úseku opráv, ciest, chodníkov a zimnej údržby prešiel ulice, zmapoval, zaznačil. Vznikol harmonogram, systém obhliadok, kontroly. Zlepšenie stavu ciest a chodníkov patrilo a patrí k prioritám vedenia mestskej časti.  V roku 2015 riešila Dúbravka zväčša len najväčšie havarijné situácie, úseky, aby mohla mestská časť opraviť čo najviac kritických úsekov, zháňala dotácie. 
V roku 2015 získala Dúbravka od Bratislavského samosprávneho kraja 50-tisíc eur na opravu chodníkov, v roku 2016 preinvestoval kraj v každej mestskej časti na opravu ciest III. a IV. triedy rovnakú sumu 60-tisíc eur. Peniaze mestská časť využila na obnovu zničenej Trhovej ulice.
Problémom, ktorý výrazne komplikuje nastavovanie prioritných rekonštrukcií chodníkov a ciest je, že nemajú rovnakého majiteľa, a ich majitelia majú rôzne priority a rôzne rozpočty. Cesty I. a II. triedy obyčajne patria hlavnému mestu, sú to tie cesty a priľahlé chodníky, po ktorých jazdí MHD, komunikácie III. a IV. triedy sú v správe mestských častí. 
Rozpočet zaťažujú aj krádeže kanalizačných a šachtových poklopov, ktoré musí mestská časť ako správca ciest 3. a 4. triedy po zmiznutí zabezpečiť, aby sa predišlo úrazom. Dúbravka ich v súčasnosti už nahrádza betónovými poklopmi.

Pod záhradami a plány
Hukot strojov, nutná obchádzka, presmerovaná MHD, no aj vedomosť, že sa to musí opraviť a robí sa to pre bezpečnosť.  Jednou z posledných veľkých rekonštrukcií ciest bola  oprava ulice Pod záhradami. V časti popri Dúbravskom múzeu, od miestneho úradu až po Vendelínsku, bola istý čas aj neprejazdná, dôvodom boli intenzívne práce hlavného mesta na rekonštrukcii cesty. 
Výraznou zmenou prešla Trhová ulica, k plánom na najbližšie obdobie patrí napríklad oprava chodníka pod potravinami Terno na Homolovej, rekonštrukcia schodiska na Talichovej, či na M. Sch. Trnavského a Švantnerovej.    
Text a foto: Lucia Marcinátová
Najvýraznejšie opravy ciest a chodníkov 2016 - 2018

● Ľ. Zúbku – vybudovanie chodníkov v okolí ihriska „ Žihadielko“
● Kpt. Rašu – oprava chodníka, výšková oprava vpuste + kanál poklopu
● Plachého – oprava cesty 
● Nejedlého 21 – oprava chodníka
● Trhová ulica – oprava cesty za DK
● Alexyho – oprava cesty a chodníka
● Pri kríži 12 – oprava vozovky
● Červenákova – oprava vozovky
● Gallayova a Ožvoldíkova  – oprava chodníka
● K. Adlera – oprava parkoviska 
● Pod záhradami 1 – pri kostole vybudovanie chodníka
● Nejedlého – oprava plôch +areál ZŠ
● Valachova + Alexyho – prístupové plochy na nové ihrisko a amfiteáter
● Cabanova – rekonštrukcia chodníka
● Hanulova – rekonštrukcia schodiska
● Nejedlého (pri pivárni) – oprava chodníka
● Lipského 1 (pri ZŠ), Bujnákova 1-11 – oprava chodníka
● Saratovská 1-3 – oprava chodníka
● Gallayova – vybudovanie cyklochodníka (osmička)
● Saratovská (pri Orime) – rekonštrukcia schodiska
● Valachovej 2 – oprava chodníka
● Nejedlého 16 – vybudovanie chodníka v zeleni
● Nejedlého 37 (pri polícii) –  vybudovanie chodníka v zeleni
● Nejedlého –  oprava plôch na detskom ihrisku (okolie)
Zóny bez áut sú vzdušnejšie, bezpečnejšie
Zrazu sa objaví, jazdí, parkuje, ohrozuje deti na odrážadlách, po ceste zo školy, z ihriska, seniorov aj juniorov. Auto jazdiace po chodníkoch, kam nepatrí. Mestská časť sa počas štyroch rokov snažila vrátiť na chodníky bezpečnosť. Proti šoférom, ktorí nerešpektujú zákazy, musela často bojovať stĺpikmi. K iniciátorom pešej zóny pri Zdravotnom stredisku Saratov patril poslanec Tomáš Husár, predseda Komisie životného prostredia, bezpečnosti a poriadku. Hovorí o tom, že niektorí šoféri nemajú zábranu blokovať chodník, či otáčať sa pri detskom ihrisku.
V Dúbravke ste stáli pri zrode pešej zóny pri lekárni a zdravotnom stredisku. Ako a prečo vznikla?
Pešia zóna na Nejedlého bol jeden z mojich predvolebných nápadov ešte v roku 2014, ktorý sa nakoniec podarilo realizovať na prelome rokov 2015 a 2016. Cieľom bolo zamedziť prístupu áut po širšom chodníku pozdĺž celej ulice Nejedlého, ktoré parkovali a jazdili okolo zdravotného strediska, lekárne alebo detského ihriska. Z môjho pohľadu je naozaj nepredstaviteľné, že bývalé vedenie mestskej časti na tomto mieste dokonca vyznačilo parkovacnie miesta. 

Ako sa podarilo  vytlačiť autá z chodníka?
Na danom mieste parkovalo zvyčajne 15-25 áut, ktoré osadením stĺpikov zmizli. Opakovane bol problém iba s jedným jediným autom, ktorého šofér obchádzal stĺpiky po trávniku. Bohužiaľ to mestská polícia ignorovala napriek tomu, že spoločne so stĺpikmi boli osadené aj značky "Chodník pre chodcov a cyklistov". 

Aká je situácia dnes, podarilo sa zabrániť tomuto šoférovi jazdiť po chodníku? 
Tento boj trval niekoľko mesiacov, ale nakoniec sa auto podarilo z chodníka vytlačiť. Veľmi pomohlo aj to, že v zime nasnežilo a stopy v snehu ukázali, kadiaľ si to šoféri obchádzali. Chvíľu to trvalo, ale nakoniec sa našťastie rozhýbala aj mestská polícia.

Ďalšie stĺpiky osadila mestská časť neďaleko obnoveného ihriska pri Dúbravskej pivárni 2. Je to podľa vás cesta osádzať stĺpiky, nie je absurdné bojovať proti autám na chodníku? 
Je to pre mňa absurdné, doslova jedna z najnelogickejších vecí vôbec. Pri Dúbravskej pivárni 2 zvykli na chodníku parkovať možno piati či šiesti šoféri, ktorí takto zablokovali  prístupovú cestu napríklad do blízkej škôlky alebo na ihrisko. Mestská časť nemá záujem obohnať stĺpikmi celú Dúbravku, je však veľmi smutné až zarážajúce, ak je niekto natoľko arogantný, že jazdí po trávniku, blokuje cestu do škôlky alebo sa otáča pri detskom ihrisku ako tomu bolo pred osadením zábran na Nejedlého. 
Aká je prax za hranicami? 
Spomeniem jeden zážitok spred niekoľkých mesiacov zo švédskeho  Malmö. V centre mesta bola klasická pešia zóna, ktorá na viacerých miestach ústila rovno na cestu pre autá. Neboli tam osadené žiadne zábrany, stĺpiky či natiahnuté retiazky, bola tam iba jedna značka "Zákaz vjazdu". Pri týchto "vchodoch" do pešej zóny parkovalo niekoľko dodávok –  zásobovanie, kuriéri, tí svoj náklad automaticky naložili na vozík alebo rudlu a odniesli ho pešo asi  100-200 metrov. U nás je to bez pevných zábran vo väčšine prípadov niečo absolútne nemysliteľné.

Čo bude ďalej, plánujete ešte ďalšie pešie zóny, prípadne lokality pre chodcov, peších?
Prax z Nejedlého ukázala, že takéto verejné priestory bez áut vyzerajú vzdušnejšie a krajšie a sú samozrejme aj neporovnateľne bezpečnejšie. Za toto volebné obdobie vzniklo niekoľko takých menších zón iba pre chodcov. Napríklad v lokalite Brestovka alebo pri zimnom štadióne na Lipského. Mojím osobným cieľom je založiť "pracovnú skupinu", v ktorej budú poslanci, úradníci, verejnosť a táto skupina bude pracovať na konkrétnych projektoch v konkrétnych lokalitách Dúbravky tak, aby pomohli chodcom a cyklistom. Prioritou v tejto oblasti bude zvýšenie bezpečnosti hlavne na miestach, kde sa pohybujú deti – školy, škôlky, ihriská a tiež postupné projektovanie cyklotrás.                      Lucia Marcinátová

Za lepšiu dopravu v Dúbravke
Komunálne voľby sú predo dvermi, v oblasti dopravy má Dúbravka množstvo problémov, s ktorými sa stretávame dennodenne. Cieľom tohto príspevku je poukázať na hlavné problémy v oblasti individuálnej automobilovej dopravy (IAD) a navrhnúť riešenia, ktoré budú inšpiratívne aj pre budúceho starostu.  
Magistrát aj mestská časť Dúbravka zhodne deklarujú, že ich prioritou je dostať ľudí z áut do MHD. Trend je však opačný a pomer sa neustále zhoršuje. Napríklad vo Viedni využíva služby MHD o 30 percent vyšší podiel ľudí ako v Bratislave. V Dúbravke sú z hľadiska individuálnej automobilovej dopravy dva zásadné problémy:
1. Slabá obslužnosť MHD, ktorá núti obyvateľov vo zvýšenej miere používať autá
2. Nedostatočná plynulosť premávky a priepustnosť hlavných ťahov, ktorá motivuje vodičov hľadať obchádzkové trasy a navodzuje dopravný chaos.  
V oboch prípadoch zlyháva najmä magistrát, avšak tlak a iniciatíva musí vychádzať z mestskej časti.  

Nedostatočná obslužnosť MHD
Dúbravka nemá žiadny spoj MHD na autobusovú stanicu, železničnú stanicu (SAV nie je železničná stanica) ani do spádovej nemocnice na Kramáre. Taktiež nemá žiadny autobusový spoj MHD do celej východnej časti mesta, kde sú desaťtisíce pracovných miest a ďalšie vznikajú v novej biznis štvrti Nivy. 
Toto sú kľúčové cieľové destinácie pre obyvateľov Dúbravky a ponuka ich pokrytia MHD je žalostná. Majú na výber zdĺhavé cestovanie električkou okružnou trasou po nábreží Dunaja alebo dvomi „petržalskými“ linkami autobusov MHD s nutnosťou prestupovania do plných spojov na Patrónke.  
Výsledkom je vysoký stupeň využívania áut a zbytočné zaťažovanie cestnej premávky. Skutočne teda hlavné mesto a dopravný podnik aktuálnou ponukou liniek MHD motivuje dúbravských motoristov prestúpiť do MHD?  

Riešenie?
Zaviesť v špičkách priamu zrýchlenú autobusovú linku z Dúbravky cez Patrónku a Šancovú do oblasti Trnavského mýta alebo Nív. Náklady na novú linku sa plne pokryjú šetrením na linkách 83/84, kde bude po jej zavedení možné zredukovať početnosť týchto spojov. Navyše Ich trasa je z pohľadu Dúbravčanov takmer identická a duplicitná. Množstvo vodičov ochotne prejde z áut do MHD a Dúbravke sa výrazne dopravne uľaví.

Organizácia svetelnej signalizácie 
na hlavnom ťahu
Svetelná signalizácia pre individuálnu automobilovú dopravu nie je na križovatkách hlavnej dopravnej osi Saratovská – Sch. Trnavského vzájomne zosúladená, čo výrazne obmedzuje plynulosť cestnej premávky a jej celkovú priepustnosť. 
Najexponovanejšími dopravnými trasami pre autá sú smery s odbočením vľavo cez Alexyho a Harmincovu ulicu smerom na Patrónku a Sitinu. Tieto smery sú v kolízii s trasou koľajovej dopravy, ktorá je vedená priamo. Každý prejazd električky, ktorá má preferenciu riadenú s použitím zastaraných riadiacich prvkov, ruší na križovatkách zelenú pre odbočenie vľavo a po prejazde už neumožní vodičom pokračovať v odbočení. Poddimenzovaná „zelená“ spôsobuje hromadenie áut čakajúcich na odbočenie, blokovanie priameho smeru jazdy na križovatke pri dome kultúry, čím vznikajú lokálne zápchy a znižuje sa priepustnosť dopravnej osi. 
Vodiči v snahe vyhnúť sa zle nastaveným semaforom a lokálnym zápcham používajú alternatívne obchádzkové trasy a dopravne zaťažujú vedľajšie ulice Dúbravky, ktoré na to nie sú určené a ani dimenzované.  
 
Riešenie:
Investovať do inteligentných radičov na preferenciu koľajovej dopravy alebo upraviť svetelnú signalizáciu tak, aby bola v špičkách posilnená zelená pre odbočenie vľavo na Alexyho a Harmincovu ulicu. 
Vzájomne treba skoordinovať svetelné križovatky a signalizácie na Saratovskej a M.Sch.Trnavského tak, aby tvorili zelenú vlnu v priamom smere. Ručnú svetelnú signalizáciu pre chodcov pri OD Saratov, Drobného a Švantnerovej nahradiť riadenou svetelnou signalizáciou, ktorá bude rešpektovať zelenú vlnu na Saratovskej a M. Sch.Trnavského. 
V centrálnej zóne starej Dúbravky zrealizovať celkovú zmenu dopravného značenia, ktorou sa utlmí automobilová doprava v zóne a poskytne všetkým obyvateľom možnosti na príjemné a bezpečné prechádzky, oddych a trávenie voľného času. 
Branislav Šottník, Dúbravka
Komunálne voľby 2018. Zoznam kandidátov na starostu a miestnych poslancov
ZOZNAM ZAREGISTROVANÝCH KANDIDÁTOV pre voľby starostu mestskej časti Bratislava-Dúbravka
Mestská časť Bratislava-Dúbravka  uverejňuje podľa § 178 ods. 2 zákona č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov zoznam kandidátov, zaregistrovaných  pre voľby starostu  mestskej časti Bratislava-Dúbravka:

1. Iveta Petrušková, Ing.
57 r., projektová manažérka      
SMER - sociálna demokracia,                                                                                                        Slovenská národná strana
2. Martin Zaťovič, RNDr.
47 r.,  starosta 
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska

ZOZNAM ZAREGISTROVANÝCH KANDIDÁTOV pre voľby do Miestneho zastupiteľstva mestskej časti Bratislava-Dúbravka
Mestská časť Bratislava-Dúbravka  uverejňuje podľa § 173 ods. 2 zákona č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov zoznam kandidátov zaregistrovaných  pre voľby do Miestneho zastupiteľstva mestskej časti Bratislava-Dúbravka podľa jednotlivých obvodov:

Volebný obvod č. 1 
(volí sa 6  poslancov)

1. Mária   Belicová, Mgr.
36 r., obchodná manažérka
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska
2. Tomáš  Buzinger, JUDr.
37 r.,     právnik, predseda spoločenstva vlastníkov bytov, Team Vallo  
Progresívne Slovensko, SPOLU - občianska demokracia
3. Ján Dobšovič, Mgr.
37 r.,     podnikateľ, Team Vallo                           
Progresívne Slovensko, SPOLU - občianska demokracia
4. Peter    Gašparovič
51 r., strážna služba                    
Kotleba - Ľudová strana Naše Slovensko
5. Martin  Grázel 
43 r., invalidný dôchodca 
SLOVENSKÁ NÁRODNÁ JEDNOTA – strana vlastencov
6. Juraj  Horan, Ing.
54 r., ekonóm    
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska       
7. Ľuboš  Krajčír, PhDr.
32 r.,     zástupca starostu               
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska     
8. Martin  Lupták, Ing.
24 r., inžinier, ekonóm               
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska
9. Zuzana  Nerušilová,  Mgr.
54 r., pracovníčka finančnej správy 
SMER - sociálna demokracia, Slovenská národná strana            
10. Marian  Podrazil, Mgr.
36 r.,    projektový manažér 
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska         
11. Izabela  Rosíková, JUDr.
63 r.   právnička, sociálna pracovníčka
SMER - sociálna demokracia, Slovenská národná strana                                  
12. Lukáš  Šoltés, Ing., PhD.
31 r.,    zástupca riaditeľa odboru verejného obstarávania a riadenia projektov, vedecko-výskumný pracovník
nezávislý kandidát
13. Pavel  Vladovič, Ing.
57 r., ekonóm  
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska

Volebný obvod č. 2 
(volí sa 7 poslancov)

1. Dávid  Béreš, JUDr.
26 r.,      právnik 
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska
2. Marcel  Burkert                       
50 r., učiteľ
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska
3. Alexej  Dobroľubov, Mgr. 
29 r., ekonomický analytik
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska
4. Libor  Gula, Ing., M.A.               
44 r.     ekonóm, miestny poslanec,  Team Vallo
Progresívne Slovensko, SPOLU - občianska demokracia                                                                        
5. Tomáš  Hanulík, Ing.     
38 r.     vedúci kultúry a športu              
Strana zelených Slovenska        
6. Boris  Hradecký, Ing.
74 r., strojný inžinier
SMER - sociálna demokracia, Slovenská národná strana
7. Daniela Olenočinová, Mgr., Bc.                     
46 r., štátna zamestnankyňa, dobrovoľná hasička        
SMER - sociálna demokracia, Slovenská národná strana
8. Viera  Psotková, Mgr.
47 r.,    IT analytička,  Team Vallo                     
Progresívne Slovensko, SPOLU - občianska demokracia
9. Marek  Rapant, Mgr., LL.M.              
27 r.,     právnik, občiansky aktivista
Strana zelených Slovenska    
10. Ján  Ružovič 
51 r., technický pracovník        
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska
11. Branko  Semančík  
47 r., športový riaditeľ
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska
12. Vladimír  Straka
49 r., invalidný dôchodca         
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska

13. Juraj  Štekláč, MUDr., PhD., MPH.   
47 r.,     lekár                                 
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska

Volebný obvod č. 3 
(volí sa 6  poslancov)

1. Marian  Blaško                         
43 r., manažér prevádzky
SMER - sociálna demokracia, Slovenská národná strana               
2. Marián  Bohunský, Ing.
53 r., ekonóm                            
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska
3. Tomáš  Husár 
27 r., majiteľ internetového obchodu
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska
4. Andrei Daniel Kiszel               
42 r., konateľ spoločnosti          
SMER - sociálna demokracia, Slovenská národná strana   
5. Lilia  Lohnická, Ing.
54 r. referentka stavebného úradu                       
SMER - sociálna demokracia, Slovenská národná strana  
6. Dušan  Mikuláš, JUDr.
39 r., advokát
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska                                                                                                                                              
7. Matej  Nagy, Mgr. 
34 r.,     terénny  sociálny pracovník
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska
8. Ján  Palárik, Ing.  
63 r., referent verejného obstarávania
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska                 
9. Pavel  Srnák, Ing.
52 r., manažér, Team Vallo  
Progresívne Slovensko, SPOLU - občianska demokracia
10. Magdaléna Škrovanová Mgr. art.
31 r., grafická dizajnérka
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska       
11. Michal  Vavro, Mgr.
46 r., tréner 
Strana zelených Slovenska

Volebný obvod č. 4 
(volí sa 6  poslancov)

1. Roman  Bodinger 
49 r., zástupca riaditeľa
SMER - sociálna demokracia, Slovenská národná strana
2. Mário  Borza, Ing.       
31 r., referent, 
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska
3. Igor  Čajka, Mgr.
44 r., sociálny pedagóg              
SMER - sociálna demokracia, Slovenská národná strana
4. Štefan  Gubrica                        
55 r., športový manažér             
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska
5. Juraj  Káčer, Ing. 
33 r.     ekonóm                             
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska

6. Igor Mravec, Ing.       
42 r.     ekonóm                             
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska
7. Miroslav Pástor, JUDr.  
58 r., právnik                             
Strana zelených Slovenska
8. Iveta  Petrušková, Ing.        
57 r., projektová manažérka     
SMER - sociálna demokracia, Slovenská národná strana 
9. Maroš  Repík                           
46 r.,manažér-hudobník            
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska
10. Marián  Takács                        
39 r., technik požiarnej              
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska
Zbiera huby celý rok, no výlučne na sídlisku
Určite ste si už mnohí všimli, že výskyt húb nie je obmedzený na prírodu "tam vonku", ale ich klobúčiky často vidiet i na sídlisku pod oknami panelákov. Takže nečudo, že sú medzi nami takí, ktorí trávniky či stromové zákutia brázdia doslova programovo už roky. Vedia, kde čo rastie, dokážu si za hodinku nazbierať huby na raňajšiu praženicu alebo pod obedňajšiu hovädzinku. Nedávno k nám do redakcie zašiel pán Milan Knopp.
Pán Milan z Homolovej ulice zbiera huby už dvadsať rokov. To by až taká zvláštnosť nebola, ale tento Dúbravčan zbiera huby zásadne a výlučne na našom sídlisku. “Nemám svoje vytipované hubárske miesta, zbieram po celom sídlisku, popri chodníkoch, cestičkách v parkoch,” hovorí a dodáva, že huby v Dúbravke možno zbierať po celý rok, dokonca aj keď je snehová prikrývka.
Pán Knopp  je dokonca členom mykologickej spoločnosti a každý týžden chodí do mykologickej poradne v Slovenskom národnom múzeu. “Každý pondelok prinášam svoj “úlovok” odborníkom, aby mi poradili, či sú huby jedlé, inokedy im prinesiem nejakú zaujímavosť,” usmieva sa pán Knopp. Je obdivuhodné, aké rozmanité je zastúpenie jedlých húb v Dúbravke Na sídlisku našiel už pôvabnice, modráky, masliaky, pečiarky, plávky i rýdziky, ale neraz sa vyskytne aj dubák. Knoppovci z nich varia polievky, prívarky, konzumujú ich s vajíčkami aj ich zavárajú na kyslo. 
Text a foto: Ľubo Navrátil
Chceme “upratať” všetky parkoviská v Dúbravke
Viac než tristo nových parkovacích miest prevažne na zatrávňovacích tvárniciach, sprehľadňovanie parkovísk, ich reorganizácia a maľovanie miest. Mestská časť od roku 2016 pracovala na premene na celom svojom území. Cieľom bolo zjednodušiť, zjednotiť, odbremeniť šoférov od maľovania čiar a urobiť poriadok. Všetky miesta sa maľovali podľa normy. V minulosti si Dúbravčania totiž maľovali a vyznačovali miesta sami, čím vznikali nepresnosti.  Často bolo  vyhradené parkovacie miesto namaľované inak, než určovalo ich povolenie a norma (12 m²). Aj touto aktivitou pribudli v Dúbravke parkovacie miesta. Na podrobnosti, plány a aj cyklodopravu sme sa opýtali ĽUBOŠA KRAJČÍRA, vicestarostu mestskej časti, ktorý sa venuje agende parkovania a parkovísk.
Ako prebieha reorganizácia a maľovanie parkovísk? 
Prebieha postupne. Mestská časť Bratislava-Dúbravka je veľká, parkovacích miest máme vyše šesť tisíc. V minulosti sa parkoviská neorganizovali, vyhradené parkovacie miesta boli po nich rozhádzané. Niektoré parkoviská máme veľmi zničené, je na nich problém maľovať čiary, ale postupne sa s týmito problémami  vysporiadavame. Nejde to však hneď, máme harmonogram a postupne sa posúvame ďalej. 

Čo je cieľom tohto maľovania? 
Je to jednak príprava na parkovaciu politiku, ktorá môže byť aplikovaná len na miesta, ktoré sú jasne označené. V súčasnosti zoraďujeme vyhradené parkovacie miesta na parkoviskách do jednej časti a voľné parkovacie miesta do druhej časti, aby bolo po príchode na parkovisko evidentné, ktoré miesta sú rezervované a ktoré voľné. 

Existuje nejaká norma, ktorá reguluje počet vyhradených a voľných parkovacích miest?
Áno, do 50 percent miest, vrátane miest pre zdravotne ťažko postihnutých môže byť vyhradených, ostatné miesta sú voľné. Sú, samozrejme, aj parkoviská, kde je viac voľných miest ako vyhradených, no stretávame sa aj s opačným problémom. Historicky je na niektorých parkoviskách viac vyhradených miest ako voľných. Postupne sa však snažíme napraviť aj tieto parkoviská tak, aby bolo vyhradených miest maximálne polovica. 

Má mestská časť v pláne „upratať“ všetky parkoviská v Dúbravke? 
Chceme vymaľovať a zreorganizovať všetky parkoviská v Dúbravke, nakoľko až vtedy budeme môcť spustiť parkovaciu politiku. Neradi by sme ju spúšťali na etapy ako niektoré mestské časti, pretože v jednej lokalite síce vyriešime problém, ale presunieme ho do inej časti Dúbravky. 

Podľa čoho sú vyberané lokality? 
Lokality vyberáme podľa problémov s vyhradenými parkovacími miestami a dôležitým faktorom je tiež  problém so zaparkovaním. 

Občania sa často pýtajú, prečo ak majú podanú žiadosť o vyhradené parkovacie miesto dlhší čas, nie je im vyhovené. Ako je to možné? 
Chcel by som všetkých obyvateľov požiadať o trpezlivosť, ako som už spomínal, máme vyše 6000 parkovacích miest, nie vždy sa dá vyhovieť žiadosti o vyhradené parkovacie miesto rýchlo. Snažíme sa spraviť čo najviac parkovísk, máme vysúťaženú firmu, ktorá za ideálnych klimatických podmienok maľuje trikrát do týždňa. Nové parkovacie miesta už prideľujeme len na zreorganizovaných parkoviskách. 

Čo sa týka pripravovanej parkovacej politiky hlavného mesta, čo na nej podľa vás nebolo funkčné? 
Na parkovacej politike nebolo v poriadku najmä to, že jej základom bola privatizácia parkovacích miest, a teda ich odovzdanie tretím subjektom, ktoré by v prípade prevzatia týchto plôch na nich aplikovali parkovaciu politiku len za účelom zisku. S týmto nesúhlasíme a je pre nás neprijateľné, aby občania za to, čo je dnes bežne dostupné, museli platiť, navyše bez žiadnej protihodnoty. Parkovacia politika by mala byť funkčná pre celú Bratislavu a pre všetkých Bratislavčanov. Nemôžme robiť rozdiely v obyvateľoch podľa mestských častí, pretože v praxi by to znamenalo, že ak by sme my, Dúbravčania išli na návštevu do inej mestskej časti, museli by sme za parkovanie v nej platiť. Nám sa podarilo pripomienkovaním vylúčiť túto nezrovnalosť v materiáli. Ďalším problémom však je, že financie, ktoré mesto na parkovacej politike získa, nie sú účelovo viazané. Tieto prostriedky treba účelovo viazať, pretože tu nie je len problém s parkovaním, ale treba myslieť aj nato, kde budú záchytné parkoviská, ako k nim bude zabezpečená doprava. Je potrebné presieťovať autobusy, električky, vlaky, toto tu absolútne nefunguje. Veľmi dôležité je samozrejme aj budovanie cyklotrás. Zvýšenie komfortu mestskej hromadnej dopravy či cyklodopravy je spôsob, akým ľudí motivujeme využívať tieto prostriedky dopravy.  Taktiež treba budovať podzemné parkovacie domy na miestach, kde sa to dá, napríklad pod jestvujúcimi parkovacími miestami spraviť ešte jedno podzemné podlažie. 

Je reorganizácia parkovísk nákladná? 
Samozrejme, je to činnosť, ktorá stojí finančné prostriedky, ale je potrebná, ak sa chceme posunúť bližšie k prijatiu parkovacej politiky. Ak mesto s novým primátorom neprijme parkovaciu politiku, máme pripravený model, ktorý by sme si prijali v našej mestskej časti. 

Za posledné tri roky sa v mestskej časti vybudovalo vyše 300 parkovacích miest prevažne na zatrávňovacích tvárniciach. Ste spokojný s týmto výsledkom? 
Nie som úplne, mrzí ma, že toľko áut stále pribúda a mestská hromadná doprava nie je natoľko atraktívna, aby ju ľudia využívali. To isté môžem povedať aj o cyklotrasách, ktoré nie sú natoľko prepojené, že by spájali celú Bratislavu.  My sa však prispôsobujeme situácii, nemôžme nechať autá parkovať na chodníkoch a trávnikoch, preto budujeme ekologické parkovacie miesta, ktoré sú určite šetrnejšie ako betónové plochy. 

Mestská časť pracuje aj na cyklomoste, respektíve cyklotrase z Dúbravky do Lamača, a aj cez Bory. V akom štádiu je tento projekt? 
Mestská časť sa aktívne venuje aj tejto problematike, nebola to však jednoduchá cesta. Keď sme nastúpili do funkcie pred štyrmi rokmi, tento cyklomost nebol nikde spomenutý. Museli sme celý projekt pripraviť, dohodnúť sa so všetkými vlastníkmi pozemkov, vytýčiť siete, dohodnúť sa so železnicami a Národnou diaľničnou spoločnosťou. Za týmto projektom je naozaj veľký kus práce a som rád, že aktuálne sme už v procese vydávania územného rozhodnutia. 
Zuzana Morávková
Parkovací dom Dúbravčania odmietli
Mestská časť v spolupráci so súkromným investorom plánovali výstavbu parkovacieho domu na Trhovej ulici.  Prebehli tri verejné debaty.
Dĺžka výstavby, hluk a pohyb áut. Také boli argumenty obyvateľov z okolia Trhovej ulice proti výstavbe parkovacieho domu, ktorý plánoval postaviť súkromný investor v spolupráci s mestskou časťou na parkovisku pod reštauráciou Orim.
Miesto na Trhovej vybrali ako vhodné s nedostatkom parkovacích možností a s viac než 700 bytmi v okolí.  
František Slezák z firmy Gar Park, s.r.o, predstavil projekt s vonkajším verejným parkovaním na streche a vnútorným súkromným.
O parkovacom dome a zámere sa verejne v Dúbravke hovorilo v roku 2018 trikrát. Posledná diskusia prebehla priamo pri pozemku – dnešnom parkovisku. Ľudia sa obávali nadstavovania objektu.
 „Chápem obavy, no použijeme prefabrikovaný konštrukčný systém, všetko sa tu zmontuje v priebehu pár dní,“ hovoril František Slezák zo spoločnosti Gar Park s.r.o. Obyvateľov tiež upokojoval, že žiadne navyšovanie, dodatočné nadstavovanie objektu parkovacieho domu nehrozí. 
Investor navrhoval postaviť na Trhovej jednopodlažný parkovací dom s vonkajším verejným parkovaním na streche a vnútorným súkromným. 
Na súčasnom parkovisku pod reštauráciou Orim môže dnes zaparkovať 94 áut, investor počítal so zachovaním verejného parkovania na streche parkovacieho domu, vytvoriť tu chcel 101 parkovacích miest. Ďalšie mali pribudnúť vo vnútri objektu. 
Malo ísť okolo 50 privátnych miest v garážach alebo na vnútorných vyhradených státiach.
 Po vyjadrení nesúhlasu a petícii obyvateľov mestská časť rozhodla, že projekt parkovacieho domu sa na tomto mieste teraz realizovať nebude. Zámer totiž nemal ísť proti vôli obyvateľov. 
Mestská časť má vytipované ďalšie lokality, kde by mohli v budúcnosti vzniknúť parkovacie domy. 
Lucia Marcinátová
Dúbravské hody stihli všetko – slnko, dážď, vietor, komorné koncerty aj davy
Dúbravské hody sa tradične konajú okolo sviatku Kozmu a Damiána a tradične sú očakávané a navštevované. Podľa sviatku svätých, patrónov Kostola sv. Kozmu a Damiána, prebiehajú každoročne cez víkend po 20. septembri. Tento rok pripadli na víkend 21.- 23. september. Program prebiehal na dvoch pódiách - pri Dome kultúry Dúbravka a komornejšia scéna bola v starej časti Dúbravky na Žatevnej ulici, pri požiarnej zbrojnici. K hodom patrili samozrejme rôzne sprievodné podujatia – hodová súťaž vo varení guláša, otvorená kotolňa, remeselné stretnutia a prehliadka v Dúbravskom múzeu či rôzne športové turnaje.
Už počas speváckej šou Superstar vynikal, hoci z finálovej desiatky vypadol skoro, bol originálny, iný. A presne tak prekvapivo, originálne zaspieval aj počas piatkových hodov. Ozaj muzikantské vystúpenie skupiny Horehigh. 
„Bol som a kapela bola vynikajúca. Naozaj. Prijemne prekvapili. Ja by som ich dal aj na večer,“ reagovali návštevníci hodov na sociálnej sieti.
Richard Chovan privítal divákov slovami: „Ahojte Dúbravčania, aj ja som Dúbravčan“. Domáca dúbravská atmosféra. Podobná panovala aj počas prvého účinkujúceho na Dúbravských hodoch, na veľkom pódiu pred Domom kultúry Dúbravka sa predstavila školská skupina z Bilíčky Middle of Nowhere.
V piatok prebiehal program pred kultúrnym domom. Možno počasie, slnko, možno predzvesť sobotného ochladenia, možno program, priatelia, isté je, že hody v piatok  prilákali ku kulturáku davy. Plno pred pódiom, pred stánkami, živo, s hodovou atmosférou.
Pod názvom King Shaolin možno viacerí nevedeli, čo majú čakať a aká skupina príde. Bratislavská skupina však zahrala veľmi príjemne, roztancovala Dúbravčanov. A tí, ktorí ešte netancovali, alebo si aspoň nedupkali do rytmu, isto tak urobili pri energickom Kmeťovi. Dúbravku rozhýbal, rozospieval, roztancoval.  Igor Kmeťo junior so skupinou Kmeťoband. Zneli hity ako Bubamara či Načo pôjdem domov. 
A veru Dúbravčanom sa v piatok domov nechcelo. Energické vystúpenie a rytmus zneli potom ešte v hlavách počas cesty a možno aj odkaz zblíženia v srdciach.

Hodový sprievod,
koncerty, stretnutia
Ako to ani možné nebolo. Akoby neprešlo len niekoľko hodín, ale celé dni, týždne. Taký bol rozdiel medzi teplým, priam letným piatkom  a jesennou sychravou sobotou. Dúbravské hody vítal v sobotné ráno dážď a vietor. Nevábne vyzerajúce ráno však nakoniec ukázalo príjemný deň. Dážď prestal, vietor ustal, teplota priaznivá, program bohatý.
Presne taká bola sobota na Dúbravských hodoch. Oficiálne otvoril hody Slávnostný hodový sprievod, smeroval od domu kultúry na Žatevnú k hasičskej zbrojnici. Dúbravkou kráčalo vedenie mestskej časti, poslanci, neziskovky, združenia, hudobníci, športovci, hasiči, seniori aj juniori. Jednoducho všetci, ktorí tvoria Dúbravku.
Otvorili a privítali najväčšie podujatie v mestskej časti – Dúbravské hody.
Komorná a tichšia Žatevná, Dúbravčania v uliciach, na prechádzke, na exkurzii v kotolni, na futbale, pri burčiaku, cigánskej, pivku či pri koncerte. Dúbravka v sobotu hodovala a hodovala rekordne. Aspoň tak vyzerala účasť na koncertoch pred Domom kultúry. 
Na pódiu sa vystriedali Detský folklórny súbor Klnka, La Portella, neskôr  Tomáš Puskailer, známy najmä zo Superstar, podobne sa vďaka televíznej šou sa prvýkrát zviditeľnil Adam Ďurica, dnes charizmatický spevák so silným hlasom. Vrcholom večera boli koncertné šou skupiny Horkýže Slíže či Tublatanka so svojimi hitmi Šlabikár, Starý dobrý kabát alebo Pravda víťazí. A v Dúbravke v sobotu zvíťazila. Zvíťazila energia, energia hudby, stretnutí, spoločných chvíľ s blízkymi.

Tradície aj známe hity
V nedeľu ľudí privítalo chladnejšie počasie a neskôr aj dážď. Hody otvoril sprievod. Tradične v krojoch a v sprievode dychovej hudby smeroval do farského Kostola Kozmu a Damiána na slávnostnú svätú omšu.  
Program tento deň tak začal skôr na Žatevnej ulici. Záhorienka, spevácky súbor miestnej Matice slovenskej, domáca  Dúbravanka či Marcel Zmožek, ktorý priniesol hity od českých susedov aj skvelú atmosféru.  Zábava naplnila neskôr poobede aj pódium pred kultúrnym domom - Otto – Elán Párty, Igor Kmeťo starší a jeho Kmeťoband, či Starmania so známymi hitmi. 
Dúbravské hody začali svoju novodobú históriu písať po revolúcii v roku 1989, mestská časť si nimi  pripomína posvätenie dúbravského farského chrámu, čiže Kostola sv. Kozmu a Damiána. Tento rok šlo o jubilejný 30. ročník a podľa reakcií ľudí, a pri pohľade na plné plochy pred pódiom možno povedať, že program sa vydaril. A hody akoby stihli všetko - letné slnko, jesenný dážď aj poriadny vietor a okrem tohto stretnutia, známych, blízkych, Dúbravčanov...
Lucia Marcinátová
Dúbravčania už nemusia za dialýzou cestovať
Predstavme si ľudský organizmus ako auto, kde každá súčiastka má svoje opodstatnenie a pri pokazení ju treba vymeniť. V praxi to však nie je vždy také jednoduché.  A pri ľudskom tele obzvlášť. Obličky v ňom zohrávajú veľmi dôležitú úlohu a keď nefungujú, ako by mali, prichádza problém. Padajú slová ako transplantácia či dialýza. O možnostiach dialýzy, jej dostupnosti a priebehu sme sa rozprávali s riaditeľom novovzniknutého dialyzačného strediska, ktoré sídli v Dúbravke na ulici Na Vrátkach 2/A,  BRANISLAVOM HALANDOM a s nefrológom JURAJOM MAGYARICSOM (na fotografii).
Predstavte nám vaše centrum, v Dúbravke ide o novinku.
Juraj Magyarics: Fungujeme ako nové dialyzačné stredisko, ktoré súčasne prevádzkuje aj nefrologickú ambulanciu, keďže tieto dve prevádzky spolu úzko súvisia. Dialýza je štádium, keď pacient pravidelne chodí na liečbu, ktorú z väčšej časti vyžaduje do konca života. V nefrologickej ambulancii máme pacientov s ochoreniami obličiek, ktorých, pokiaľ si to ich zdravotný stav vyžaduje, pripravujeme na dialýzu. Toto pracovisko je zamerané aj na liečbu detských pacientov. Naše dialyzačné centrum funguje šesť dní do týždňa. Ojedinele sa môže stať, že pacienti majú komplikácie, v tomto prípade sme k dispozícií aj v nedeľu. 
Branislav Halanda: Na Slovensku prevádzkujeme viacero stredísk, v Dunajskej Strede, Rimavskej Sobote, Štúrove a tu, v Dúbravke. Väčšina, čiže 99 percent všetkých dialyzačných stredísk, sú súkromné centrá, vlastnia ich súkromné firmy, my sme štvrtým najväčším poskytovateľom dialyzačnej starostlivosti, čo sa týka počtu dialyzovaných pacientov. Súčasne sme i výhradným zástupcom jednej americkej firmy Baxter, ktorá je svetovým výrobcom prístrojov, ako i spotrebného materiálu potrebného pre dialyzačnú liečbu.  Toto stredisko vzniklo po našom odchode z Detskej fakultnej nemocnice na Kramároch, kde sme boli v dlhodobom prenájme. V novom stredisku máme k dispozícii troch lekárov – nefrológov, z toho dvaja sú dospelí a jeden detský so špecializáciou. Zatiaľ dialyzuje tri dni do týždňa v jednej zmene, no v prípade nárastu dialyzovaných pacientov vieme rozšíriť našu kapacitu  aj na viac dní a zmien. Celková, maximálna kapacita strediska je 70 pacientov. Stredisko nie je zatiaľ plne vyťažené, nakoľko ubehlo len pár mesiacov od nášho otvorenia a  mnohí pacienti stále nevedia, že sme tu v Dúbravke.

Máte zmluvu s poisťovňou, či si pacienti musia niečo priplácať? 
Branislav Halanda: Zmluvu máme so všetkými poisťovňami, ktoré hradia aj dopravu. Pacient má teda trikrát týždenne zabezpečenú dopravu z domu a späť, dialýza je plne hradená poisťovňou, ako aj množstvo liekov, ktoré si toto ochorenie vyžaduje. 

Kde je odtiaľto najbližšie dialyzačné stredisko? 
Juraj Magyarics: Pre dospelých pacientov je dialyzačné stredisko v Nemocnici na Kramároch, pre detičky tu u nás, ktoré je jediné v Bratislave. Ďalej v Nemocnici na Antolskej ulici, stredisko v Ružinove a vo Vrakuni. 

Čo je vlastne dialýza? 
Juraj Magyarisc: Dialýza je všeobecný pojem. Existuje dialýza stredisková teda hemodialýza, kde priamo dochádza k čisteniu krvi a existuje brušná dialýza, takzvaná peritonálna, ktorú si pacient vykonáva sám v domácom prostredí. 

Čo sa deje v tele človeka pri dialýze? 
Juraj Magyarics: Obličky hodnotíme ako vylučovací orgán. V ľudskom tele sa vytvárajú odpadové, škodlivé látky, ktoré zdravé obličky vylučujú močom.  Keď obličky nefungujú dobre, nie sú schopné dostatočne tieto látky vylučovať, čo sprevádzajú rôzne príznaky, napríklad chudnutie, nechutenstvo, zvracanie, zavodňovanie či chudokrvnosť. Organizmus ako celok tieto toxické látky hromadí a my ich potrebujeme dostať z tela von. Sme schopní krvný obeh očistiť, aj keď tie škodlivé látky sa potom znova z tkanív, orgánov do tej krvi dostanú, preto sa dialýza robí opakovane a pravidelne. Pri hemodialýze vyvádzame krv z organizmu, mimo organizmu prejde krv polopriepustnou membránou, ktorá prepustí tie látky, ktoré nechceme, aby v krvi ostali, naopak neprepustí tie, ktoré nechceme stratiť, napríklad krvinky.  Očistená krv sa vracia späť do organizmu. Tento úkon sa počas jedného „sedenia“ zopakuje viackrát, pretože očistená krv sa v organizme opäť naplní škodlivinami, takto krv obieha celé štyri hodiny. Dialýza je, samozrejme, schopná tiež oddeliť a vylúčiť vodu nahromadenú v organizme. Sledujeme aj hmotnosť pacienta pred a po dialýze. Medzi dialýzami sa voda aj škodlivé látky opäť hromadia a celý proces sa opakuje. Dialýzou vieme pridať do organizmu chýbajúce látky, minerály. 

Laik vníma dialýzu ako potrebu ľudí, ktorí sú dlhodobo chorí, majú diabetes a iné ochorenia. Vy spomínate aj detských pacientov.
Juraj Magyarisc: U detí je dysfunkcia tohto orgánu najčastejšie dôsledok dedičných ochorení a  vrodených vývojových chýb. Vrodené vývojové chyby si  často vyžadujú opakované operácie, korekcie a v určitých prípadoch aj napriek veľkej snahe lekárov,  môže prísť k zlyhaniu obličiek. Máme tu veľmi maličké deti aj staršie. Našťastie, detí s potrebou dialýzy nie je veľa. Naším cieľom u detských pacientov je transplantácia, samozrejme, pokiaľ je dieťa vhodným kandidátom. 

Dá sa z dialýzy „vrátiť“ k normálnej funkcii obličiek?
Juraj Magyarics: My nie sme schopní liečiť už obličku, ona zlyhala. Dokonca dôjde do takého štádia, že pacient nemá absolútne žiadnu produkciu moču. Väčšinou, keď pacient začína dialýzu, ešte chodí na záchod, avšak funkcia obličiek je znížená a nedokáže už sama udržiavať normálnu kvalitu života, potrebuje výpomoc. Ako som už spomínal, sú tri možnosti náhrady funkcie obličiek - peritonálna alebo brušná dialýza, hemodialýza a transplantácia, ktoré sú dostupné ako detským tak aj dospelým pacientom. 
Branislav Halanda: K nám chodia pacienti, ktorí sú už zaradení do  chronického programu a ich zdravotný stav si vyžaduje dialyzačnú liečbu trikrát do týždňa, pričom dĺžka samotnej dialýzy  je 4 hodiny. 

Je veľa pacientov s nefunkčnými obličkami?
Juraj Magyarics: V dnešnej dobe trpí dysfunkciou obličiek približne 450 pacientov na milión obyvateľov. Stále je mierny nárast pacientov, jednak sa dožívame vyššieho veku a rastie počet diabetikov, ktorí tvoria najpočetnejšiu skupinu, až 30-40 percent. 

Čo sa týka transplantácií, ako to hodnotíte vy ako lekár? Pacienti, ktorí sem chodia dlhodobo sa dostanú časom na tento zákrok? 
Juraj Magyarics: Je to náročnejšia cesta. Na základe prvých rozborov a rozhovorov odporúčame pacientov na transplantáciu. Národné transplantačné centrum určí pred zaradením pacientov na čakaciu listinu vyšetrovací postup. Musíme urobiť všetky ďalšie potrebné vyšetrenia, ktorých je naozaj dosť. Po ukončení potrebných vyšetrení pacienta konzultujeme s transplantačným centrom, ktoré sa vyjadrí buď kladne alebo záporne a podľa toho je pacient zaradený do čakacej listiny alebo žiadajú doplňujúce vyšetrenia. 
Koľko z vašich pacientov je na čakacej listine? 
Juraj Magyarics: Percento dialyzovaných pacientov vhodných na transplantáciu sa znižuje. Dôvod je jednoduchý, väčšinu pacientov máme vo vysokom veku s ďalšími pridruženými ochoreniami. Títo ľudia si, samozrejme, liečbu zaslúžia na vysokej úrovni, ale transplantácia by pre nich znamenala väčšie riziko ako prínos. 
Branislav Halanda: Aby sme to zjednodušili: Ten, ktorý spĺňa podmienky pre transplantáciu, ten je zaradený do zoznamu čakateľov na transplantáciu – tzv. waiting listu.  Či bude pacient transplantovaný, už dialyzačné stredisko neovplyvní. Väčšina mladých pacientov sa transplantácie dočká. 

Transplantuje sa jedna oblička či dve? 
Juraj Magyarics: Jedna. S jednou obličkou sa dá žiť plnohodnotný život s drobnými obmedzeniami. Pacienti po transplantácií užívajú špeciálne lieky a dodržiavajú ďalej  zdravú životosprávu. Keď sa odoberajú orgány od darcov, jeden človek môže pomôcť dvom, keďže obličky sú párový orgán. 

Čo robiť pre zdravie obličiek? 
Juraj Magyarics: Pre zdravie našich obličiek je dôležitá prevencia. Ak chodíme na pravidelné lekárske prehliadky, tam by sa mali prvé príznaky nejakého problému zachytiť. Oblička je orgán, ktorý pri ochorení zvyšuje krvný tlak, ktorý je tiež predmetom vyšetrení na preventívnych prehliadkach. Pri včasnej diagnostike problému, vieme predísť trvalému poškodeniu. Ak sa však zistí problém neskoro, je, bohužiaľ, neskoro ho aj liečiť. Dnes by sa už nemalo stať, že pacient sa dostane tzv. „z ulice na dialýzu“, ale stále sú aj také prípady. Životospráva nie je nejako špeciálne daná, zdravá vyvážená strava, dostatočný príjem tekutín a pravidelné lekárske prehliadky. To je dôležitá kombinácia.
Text a foto Zuzana Morávková
Studničky nad Dúbravkou a voda si zaslúžia úctu
Nájsť v správnej chvíli v prírode pramienok čistej vody je často malý zázrak. Ten úžasný pocit istotne pozná každý pútnik, ktorý sa unavený a smädný trmáca krajinou. Krásna studnička je ozdobou mnohých kútov našej krajiny, vrátane „humien“ Dúbravky. „Ukryté“ sú v lesoch Devínskej Kobyly.  V rámci rubriky Ruksak na plece vás k nim dovedie turista a poslanec Marcel Burkert.
Žiaľ v modernej uponáhľanej dobe, v ktorej je vraj na vodu najlepšia plastová fľaša, význam prírodných zdrojov vody pomaly zaniká. Po stáročia udržiavané studničky pustnú, pramienky sa strácajú v bahne, pamätníci odchádzajú, prastaré mapy neplatia. Je to veľká škoda. 
U starých Slovanov bolo vraj súčasťou oslavy jarnej rovnodennosti aj obradné čistenie studničiek, museli byť upravené najneskôr do Turíc. Verilo sa, že chotár, kde neboli vyčistené studničky, mohli postihnúť duchovia nedostatkom vlahy. 

Voda živá, voda mŕtva
Pramene sú pre krajinu zdrojom životodarnej sily, ktorú krajina nemôže čerpať iným spôsobom. Prítomnosť prameňov je znamením vitality kraja; ich úbytok, naopak - predzvesťou úpadku. Jeden pomerne známy český lekár a liečiteľ MUDr. Jan Palouček o pramenitej vode hovorí, že je zo všetkých pozemských substancií najživšie spojená s duchovným svetom.
Na neobyčajné schopnosti a vlastnosti vody poukazujú aj poznatky japonského vedca Massaru Emoto, ktorý pomocou pozorovania štruktúr kryštálov vody tiež odvodzuje kvalitu vody. Z jeho výskumov vyplýva, že štruktúry ľadových kryštálov zobrazujú nielen fyzikálne alebo chemické vlastnosti vody, ale tiež vibrácie, ako napríklad elektromagnetický smog, hudba, a dokonca aj myšlienky a cítenie ľudí. 
Podľa názoru pána Emoto, fotografické výskumy ľadových kryštálov zďaleka nepodávajú iba vysvetlenia o fungovaní homeopatie, ale otvárajú tiež nové cesty, na ktorých sa názorne ukazuje účinok jemnejších vplyvov.
Pojem pitná voda často znamená, že táto voda nespôsobuje okamžitú viditeľnú ujmu na zdraví. Je to smutné, ale výraz "mŕtva voda" už dávno nepatrí do rozprávky. Stal sa našou dennou realitou. 
Metóda kvapkového obrazu, ktorú už v 60-tych rokoch minulého storočia vyvinul Theodor Schwenk, umožňuje zviditeľniť pohyblivosť vody a okrem iného aj veľmi ľahko rozlíšiť "mŕtvu vodu", ktorú pijeme z vodovodu, alebo z plastových fliaš, od "živej vody". Tá má, na rozdiel od tej prvej a druhej, všestranný regeneračný účinok. 

Dúbravské studničky
Je preto, myslím si, potešujúce, že aj nad Dúbravkou máme (ešte, alebo zatiaľ...) tri pekné studienky alebo studničky, ako chcete, totiž obidve pomenovania sú krásne, znejú veľmi ľubozvučne, čo iste nie je náhoda. Je len na nás, či ich zachováme aj pre tých, čo prídu do lesov Devínskej Kobyly po nás. 
Prvá zo studničiek sa nachádza napravo od cesty vedúcej k bývalej vojenskej základni, asi dvesto metrov od závory, ktorá je tesne za Dúbravskou hlavicou, a upozorňuje na ňu značka. 
Ak budete pokračovať po tej istej ceste nahor, tak po ďalších asi 400 metroch odbočuje vpravo širší lesný chodník, ktorý nás po zhruba 300 metroch zavedie k druhej studničke. Tá je ukrytá desať metrov pod chodníkom napravo. Tretia je z Dúbravskej hlavice tiež ľahko dostupná a objavíte ju v hornej časti doliny Mokrý jarok, susedky Fialkovej doliny, tiež sa zvažujúcej k Dunaju.  

Bez rozboru
Viacerí ľudia uvažujú, či vodu zo studničiek piť. Nikomu ju nechcem v takom „stave“ podsúvať, alebo odporúčať, len chcem poukázať na to, že ja a môj syn ju dlhodobo bez problémov pijeme. Ale je to len naša skúsenosť, ktorá u druhých nemusí platiť. Odkedy ju pijeme, voda z vodovodu sa pre nás stala už „chuťovo“ nepitnou. 
Voda z plastových fliaš, kupovaných v obchodoch je len kompromisom. Medzi vodou zo studničky a vodou z vodovodu, aj keď z nej necháme vyprchať chlór, už vnímame taký veľký rozdiel, ako napríklad medzi pizzou v dobrej pizzerii a pizzou polotovarom z obchodu, ktorú si môžete „upiecť“ doma. 
Je to, myslím si, škoda, že ani Mestské Lesy v Bratislave, ani miestna samospráva, za tie roky nedali ani raz spraviť rozbor vody 
z týchto studničiek, aby sa ju ľudia nebáli piť. 
Osobne nepochybujem o tom, že tá voda je aj tak zdravšia ako tá z vodovodu, alebo z plastových fliaš - vplýva na mňa dobre, chodím pravidelne darovať krv, čo by nebolo možné, ak by sa v nej nachádzali škodlivé látky z nečistej vody. Ale to je absolútne málo na to, aby ju bez obáv mohli začať piť aj iní.             
Vážme si vodu, starajme sa o jej prirodzené zdroje a využívajme ich. Zdanlivo najobyčajnejšia tekutina na zemeguli - voda, schopná ďalekosiahlo ovplyvniť všetko živé, si zaslúži úctu. 
Text a foto: Marcel Burkert
Naši seniori v Uhrovci a Bojniciach
Miestna organizácia Jednoty dôchodcov v Dúbravke organizovala počas septembra exkurziu do Uhrovca a Bojníc. Exkurzii sa zúčastnilo 52 členov, ktorí si v Uhrovci vypočuli životopisy rodákov Ľudovíta Štúra a Alexandra Dubčeka. V Bojniciach niektorí navštívili prekrásny zámok, známu zoologickú záhradu a za slnečného počasia sa okúpali v bazéne v Bojnických kúpeľoch.                               Foto: R. Brunovská
Majstrovstvá Dúbravky v bowlingu seniorov   
Rada seniorov a MČ Dúbravka usporiadajú utorok 9. októbra štvrtý ročník majstrovstiev Dúbravky v bowlingu seniorov. Súčasťou turnaja jednotlivcov bude aj posledné, piate kolo Dúbravskej bowlingovej ligy seniorov denných centier (DBLS). Turnaj sa bude konať pod záštitou starostu Dúbravky Martina Zaťoviča.       
Podujatie sa uskutoční v Bowling bare pri futbalovom štadióne FK Dúbravka so začiatkom o 10.00 h. Organizátori vyhodnotia troch najlep-
ších mužov a tri ženy, a ocenia aj najlepšie denné centrá v prvom ročníku DBLS. Za každé denné centrum môže v turnaji štartovať ľubovoľný počet hráčov. Štartovať môžu pochopiteľne aj obyvatelia Dúbravky, ktorí mali, resp. budú mať v tomto roku 62 a viac rokov                                                                                       Prvenstvá z predchádzajúceho roka obhajujú František Švába (DC/4) a Zdenka Bestenreinerová (DC/1), ktorá triumfovala vo všetkých troch doterajších ročníkoch. Prihlášky na turnaj treba poslať najneskôr do 4. októbra na mailovú adresu: radaseniorov@gmail.com, alebo telefonický na čísle 6920 2550 a to len pondelok až stredu medzi 10.00 – 12.00 h. V písomnej prihláške treba uviesť tel. číslo mobilu, resp. mailovú adresu.                                                                                                                                                                     
(pej),  foto: Ľubo Navrátil
Š. Gubrica: Čaká nás veľa práce a trpezlivosti 
FKP Dúbravka má v súťažiach Bratislavského futbalového zväzu šesť družstiev. Starší a mladší žiaci sú účastníkmi druhej ligy ďalej má tiež štyri mužstvá prípraviek a dve družstvá najmenších detí v predprípravkách. Spolu je to asi 160 mladých futbalistov do 15 rokov. O novinkách v klube sme sa zhovárali s jeho predsedom Štefanom Gubricom. 
■ Aká je spolupráca s FK Dúbravka?
Spolupráca s FK Dúbravka je dobrá. Mladší dorastenci už minulú sezónu trénovali a hrali svoje stretnutia tretej ligy na štadióne FK Dúbravka pod hlavičkou FKP. Teraz  hrajú pod názvom FK Dúbravka.                                                                                                                                   
■ Aké podmienky máli vaše družstvá na prípravu?                                                                                         
Na sezónu sme sa pripravovali prevažne v areáli futbalového štadióna ŠCP, kde sme mali dobré podmienky na prípravu. Využívali sme aj umelý trávnik FK Dúbravka. Hráči absolvovali aj krátke sústredenie pred súťažou“.                                                                                        
■ Ako je využitá hlavná plocha areálu ŠCP?                                                                                                             
Na hlavnej ploche trénujú naše najmenšie deti dvakrát do týždňa. Zápasy tam hrávajú žiaci Interu Bratislava a Karlovej Vsi a v jarných mesiacoch sú tam ešte zápasy amerického futbalu.
■ Neuvažuje sa do budúcnosti spojiť FKP a FK do jedného klubu?
Boli také úvahy, ale momentálne javí sa lepší variant ako spájanie. Naša  spolupráca je taká, že sa FKP sústreďuje na prácu a výchovu mládeže do žiackeho veku a potom hráči prejdú do družstva mladších dorastencov FK Dúbravka.
■  Aké ciele majú v tejto sezóne žiaci? Najmä starším žiakom sa nevydaril úvod súťaže.                    
Starší žiaci majú v tejto sezóne za cieľ udržať sa v druhej lige  Príčinou vysokých prehier v úvodných zápasoch boli kvalita súpera, vekový rozdiel hráčov, lebo nám chýbajú hráči ročníka 2004, prechod hráčov z malého ihriska na veľké ihrisko a orientácia na ňom. Postupne si hráči zvykajú na tieto rozdiely ,výkonnostne sa zlepšujú a verím, že aj výsledky sa postupne dostavia. Čaká nás veľa práce a trpezlivosti.   
(pet)                                                                                                                                                                                                                                                                                 
Jednotka zvýšila náskok
Po letnej prestávke pokračovala Dúbravská bowlingová liga seniorov denných centier predposledným, štvrtým kolom. Mimoriadne sa darilo DC/1, ktoré  dominovalo, keď nahralo o 195 viac bodov ako v poradí druhé družstvo. Jozef Petrovský vytvoril doteraz najlepší výkon v súťaž 159 bodov. Posledné, piate kolo DBLS je na program v rámci turnaja jednotlivcov 9. októbra. 
● VÝSLEDKY – 4. kolo: 1. DC/1 594, 2. DC/4 405, 3. DC/2 325, 4. DC/3 319. Najlepší jednotlivci (neoficiálna súťaž) Muži: 1. J. Petrovský 159, 2. P. Bellay 136, 3. M. Mizner (všetci DC/1) 120, 4. S. Čulík (DC/2) 95, 5. Ľ. Pokojný (DC/4) a F. Žilinský (DC/3) po 83. Ženy: 1. Š. Bajteková 91, 2. T. Vizínová (obe DC/1) a M. Feketeová po 88, 4. M. Ivančová 87, 5. A. Tomášová (všetky DC/4) 86.
Po 4. kole - družstvá: 1. DC/1 1924, 2. DC/4 1639, 3. DC/3 1305, 4. DC/2 1106. Najlepší jednotlivci (neoficiálna súťaž) - muži: 1. J. Petrovský 494, 2. P. Bellay (obaja DC/1) 472, 3. Ľ. Pokojný (DC/4) 400. Ženy: 1. T. Vizínová (DC/1) 332, 2. E. Barboríková (DC/3) 305, 3. M. Ivančová (DC/4) 297.                                              (pej)
● Výsledkový servis ● 
■  FUTBAL
● DRUHÁ LIGA ŽIEN, skupina A – 3. kolo: FK Dúbravka – FC Petržalka 3:0 (3:0), Cigánková (11 m), Horváthová a Masárová (11 m). 4. kolo: OFK Dunajská Lužná - FK Dúbravka 0:6 (0:3), Haydary 3, Masárová 2 a Popgeorgievová. Priebežné poradie: 1. FC UNION Nové Zámky  12, 2. FK Dúbravka 12, 3. FC Čaka 6,,... 8. OFK Dunajská Lužná 1.                                        
● PIATA LIGA MUŽOV – 5. kolo: FK Dúbravka – MŠK Slovan Záhorská Bystrica 3:0 (2:0), A.Gullár 2 a A. Gašparovič. 6. kolo: ŠK Hamuliakovo - FK Dúbravka 1:2 (0:2), góly Dúbravky: Klinko a A. Gullár. Priebežné poradie: 1.FK Dúbravka 16, 2. ŠK DANUBIA Hrubý Šúr 14, 3. TJ Jarovce 13,...  14. MŠK Iskra Petržalka 0.                                                 ● TRETIA LIGA BFZ, skupina A, mladší dorast – 5. kolo: FC Petržalka B - FK Dúbravka 6:0. Priebežné poradie: 1. FC Petržalka B 10,... 6.FK Dúbravka 6, 9.TJ Jarovce 0.
● DRUHÁ LIGA BFZ, starší žiaci –  5. kolo: FKP Dúbravka – MŠK Senec 0:7. Priebežné poradie: 1.PFA ŠTK Šamorín 12,... 14.KP Dúbravka 0.                                                            
● DRUHÁ LIGA BFZ, mladší žiaci – 5. kolo: FKP Dúbravka – MŠK Senec 1:11. Priebežné poradie: 1.FK Rača 15,... 12.FKP Dúbravka 1, 13.ŠK Šenkvice 0.                                                 
● STARŠÍ ŽIACI, OblFZ Bratislava – mesto, skupina B, 4. kolo: FK Dúbravka – NMŠK 1922 Bratislava B 4:1. 14. kolo (predohrávka): FK Dúbravka – FK Družstevník Blatné 2:1. Priebežné poradie: 1. FK Slovan Ivanka pri Dunaji 12,... 6. FK Dúbravka 6. 9.NMŠK 1922 Bratislava 0.                                                                                                                                       ● MLADŠÍ  ŽIACI, OblFZ Bratislava – mesto, skupina B – 2. kolo: FK Dúbravka – MŠK Kráľová pri Senci 1:2. 3. kolo: TJ Čunovo - FK Dúbravka 5:0. 4. kolo: FK Dúbravka – OŠK Chorvátsky Grob 3:4. Priebežné poradie: 1.MŠK Senec B 15,... 13.FK Dúbravka 0, 15.FK Inter Bratislava D 0.

■ HOKEJ
● LIGA KADETOV, regionálna skupina západ (9. ŠHT, U15) – 1. kolo: MHKM Skalica – HOBA Bratislava 3:0. 2. kolo: HOBA Bratislava – voľný žreb.  Priebežné poradie: 1. Gladiators Trnava 4,... 5. HOBA Bratislava 0, 7. HK Ružinov 0.            
(jop)  
Starostov pohár zostal doma v Dúbravke   
Začiatkom septembra usporiadala HOBA Bratislava hokejový turnaj kadetov o Pohár starostu mestskej časti. Dúbravky Martina Zaťoviča, ktorý v úvode turnaja privítal všetky družstvá. Okrem domácich hokejistov sa turnaja zúčastnili družstvá HK Ružinov 99 Bratislava, MŠK Púchov a HC Topoľčany.
Dúbravskí hokejisti, zverenci trénerov Milana Klementa a Miroslava Huntatu,  postupne zdolali bratislavský Ružinov, Púchov, Topoľčany a suverénne získali pohár za prvenstvo v turnaji, ktorý prevzal z rúk poslanca Juraja Štekláča kapitán Martin Paďour. Jeho spoluhráč Ivan Korbíni bol vyhlásený za najlepšieho hráča turnaja.
■ VÝSLEDKY: HOBA BRATISLAVA - Ružinov 3:1 (góly HOBY: Čerňanský, Korbíni, Marušinec), MŠK Púchov - HC Topoľčany 2:0, HOBA - Púchov  4:1 (A. Zelka, Paďour, Gregor, Medveď), Topoľčany - Ružinov 4:6, Púchov - Ružinov 3:4, HOBA - Topoľčany 4:0 (A. Zelka 2, Boča, Medveď). KONEČNÉ PORADIE: 1. HOBA Bratislava, 2. HK Ružinov 99 Bratislava, 3. MŠK Púchov, 4. HC Topoľčany.   
(efý)
Uvažujú o zriadení hokejových športových tried
Branislav Semančík, športový riaditeľ HOBY: Chceme nadviazať na pozitívne veci z minulej sezóny       
V predchádzajúcich dňoch bolo síce doslova letné počasie, ale dúbravský zimný štadión bol v plnej permanencii. Po tréningoch ako prví z družstiev HOBY Bratislava vykorčuľovali za majstrovskými bodmi kadeti, potom sa pridali žiaci a neskôr aj dorastenci s juniormi. O cieľoch a plánoch klube v tejto sezóne sme hovorili so športovým riaditeľom Branislavom Semančíkom.  
■ S akými cieľmi ste vstúpili do novej hokejovej sezóny?                                                                           
Veľmi radi by sme nadviazali na všetky pozitívne veci z minulej sezóny. V závere sme ju vyhodnotili ako našu najlepšiu, ale ani zďaleka sme neboli aj napriek tomu v klube spokojní. K jednotlivým umiestnenia sa už nebudem vracať, ale máme veľké rezervy i možnosť, ale aj chuť na všetkom ešte viac v novej sezóne popracovať.                                                                  

■ Zaregistrovali sme aj pohyb na trénerských postoch. Čo si od toho sľubujete?  
V klube sa nám podarilo okrem trénera brankárov, ktorý odišiel služobne do zahraničia trénerskú kvalitu udržať. Trénerský kolektív sme vystužili o nového šéftrénera, skúseného  Milana Klementa. Z reprezentačných výberov sa nám podarilo do klubu dostať trénera brankárov, mladého a ambiciózneho Michala Zemančíka, ktorý preferuje najmodernejšiu brankársku školu a má aj napriek mladému veku veľké skúsenosti s prácou brankárov v zahraničí.                                                                                                                                            

■ Na poste šeftrénera prišlo k zmene. Ivan Feneš pre klub už nepracuje?
Tréner Ivan Feneš je klubom uvoľnený k reprezentačnému výberu SR 20, vzhľadom k tomu nemohol sledovať každodennú prácu v klube, tak sme sa rozhodli na tomto poste už k uvedenej zmene. Tréner Feneš naďalej pracuje pre náš klub. Má na starosti v klube okrem družstva dorastu aj konzultácie s trénermi ohľadom našich najtalentovanejších hráčov smerom k ich príprave pre potreby jednotlivých reprezentačných výberov.

■ Zmenili ste niečo v celoročnej príprave jednotlivých tímov?                                                       
Hráčom okrem špeciálnej prípravy veľmi chýbala všestranná príprava. V tomto smere sme v novej sezóne zaradili do prípravy našich žiackych družstiev jeden atletický tréning. Okrem lepšej pohybovej prípravy, zmena jednostranného pohybu vloženým atletickým tréningom určite pomôže hráčom k celkovej regenerácii organizmu, čo je taktiež nezanedbateľná hodnota. Atletické tréningy majú pod dohľadom atletickí tréneri.     
                                                     
■ Aké celkové umiestnenia by vás osobne v závere tejto sezóny potešili?                                                  
Ak sa nám podarí so všetkými družstvami umiestniť sa o stupienok vyššie, tak ideme správnou cestou. Osobne som presvedčený, že na to máme trénersky, ale aj hráčsky káder vo všetkých vekových kategóriách.

■ Spomenuli ste hráčske kádre, prišlo u nich k zmenám?
Máme dostatok vlastných odchovancov a som veľmi rád, že o miesto v našich jednotlivých kategóriách prejavili záujem aj hráči z iných klubov. Všetkých takýchto hráčov berieme na prestup, aby nebrali miesto našim odchovancom, ale aby zvýšili v jednotlivých ročníkoch konkurenciu. Všetko je v kompetencii jednotlivých trénerov, majú našu dôveru a pravidelne sa stretávame a veľa o tom spoločne diskutujeme. Samozrejme, že každý nový hráč musí spĺňať predstavy trénera, aby sa k nám vôbec dostal. Pevne verím, že to pozitívne pochopia samotní hráči, ale aj ich rodičia“. 
                                                                                                                         
■ Akú máte spoluprácu s rodičmi?                                                                                                           
Je to práca s ľuďmi, čiže nie všetci majú rovnakú predstavu a názory. Pokiaľ riešia vlastné deti, tak to je úplne v poriadku. Vlastné deti nám zverili a majú právo vedieť aj myšlienkové pochody trénera, či ich dieťa napreduje, stagnuje, alebo či je nejaký problém. Na toto tréneri vytvorili pre rodičov z dôvodu lepšej komunikácie konzultačné hodiny. Myslím, že spoluprácu s rodičmi máme v klube celkovo ale dobrú. Aj vďaka spolupráci s jednotlivými rodičmi môžeme skvalitniť prácu celého klubu a byť bližšie k našim cieľom, za to im patrí veľké poďakovanie.                                                                                                                            
■ Zostáva vám v klube aj priestor na nejakú väčšiu spoluprácu s rodičmi?                                               
Na záver letnej prípravy sme pre rodičov pripravili prednášku zameranú na správnu výživu mladého športovca. Nakoľko sa rodičia pohybujú pri svojich deťoch po štadiónoch, veľa sledujú a zbierajú tak rôzne informácie. Veľa rodičov v minulosti športovalo, čiže prostredie športu je im blízke. Ide o to, aby sme spoločne aj s rodičmi dokázali pripraviť všeobecne to najlepšie prostredie pre rast mladého športovca. Momentálne je v ponuke veľa komerčných možností , či sa jedná o individuálne tréningy, alebo turnaje po celom svete. Nikoho nechceme presviedčať, nič nechceme nikomu zakazovať, ale určite tieto veci treba koordinovať. Preto pripravujeme najbližšiu prednášku práve na túto tému.                                              
■ Ako vidieť, počas leta sa v hokejovom klube HOBA nazaháľalo. Dozvedeli sme sa ešte o jednej zaujímavej novinke, ktorú klub pripravuje. Môžete nám o nej povedať?
Intenzívne uvažujeme v klube o zriadení športových hokejových tried. Išlo by o spoluprácu s jednou dúbravskou základnou školou, ktorú táto myšlienka oslovila. Popri kvalitnom štúdiu by mali hráč možnosť a podporu školy aj trénovať. Vo svete poznáme rôzne športové akadémie, kde je študentom za dosiahnuté študijné výsledky umožnené aj aktívne športovať. Škola dokáže školákov aj takto motivovať a školáci majú aj s podporou školy možnosť robiť to, čo ich baví a zároveň v to chcú v živote. 
Jozef Petrovský
DÚBRAVSKÉ NOVINY * Vychádzajú mesačne * Vydáva samospráva mestskej časti Dúbravka,  Žatevná 2, 841 02 Bratislava *  IČO: 00603406 * Mediálna komisia: Vladimír Straka (predseda),  Mgr. Marcel Burkert, Maroš Repík, Pavel Vladovič, Jozef  Petrovský (členovia) * Šéfredaktorka: Mgr. Lucia Marcinátová * Inzercia a administrácia: Dúbravské noviny, Žatevná 4, tel.:  02/6920 2521,  e-mail: tlacove@dubravka.sk  *  Inzeráty posielajte na navratil@dubravka.sk *  Layout © Ľubo Navrátil * Tlač: Mafra, a. s. * Redakcia si vyhradzuje právo krátenia, úpravy aj neuverejnenia neobjednaných príspevkov  * Nevyžiadané príspevky a podkladové materiály nevraciame  * Reg. číslo EV4115/10 * ISSN 2453-854X * Vyšlo 30. 9. 2018.